Қасида — XUTBA.UZ\n12 12 2018 - 9:00 XUTBA.UZ\n(қасида) Тарихингдир минг асрлар Ичра пинҳон, ўзбегим, Сенга тенгдош Помиру Оксоч Тиёншон, ўзбегим. Сўйласин Афросиёбу Сўйласин Урхун хати, Кўҳна тарих шодасида Битта маржон, ўзбегим. Ал Беруний, Ал Хоразмий, Ал Фороб авлодидан, Асли насли балки Ўзлуқ, Балки Тархон, ўзбегим. Ўтдилар шўрлик бошингдан Ўйнатиб шамширларин Неча коон, неча султон, Неча минг хон, ўзбегим. Тоғларинг тегрангда гўё Бўғма\n22 09 2018 - 6:44 XUTBA.UZ\nСобиту сайёрада Инсон ўзинг, инсон ўзинг. Мулки олам ичра бир Ҳоқон ўзинг, султон ўзинг. Собит ўз маъвосида, Сайёр фазо дунёсида, Коинот саҳросида Карвон ўзинг, сарбон ўзинг. Шамс — дил тафтингдадур, Сайёралар кафтингдадур, Кенг жаҳон забтингдадур, Боғбон ўзинг, посбон ўзинг. Бу ёруғ дунё надур? Кошонадур, вайронадур, Сенга меҳмонхонадур, Меҳмон ўзинг, мезбон ўзинг. Бунда оқ бирла қаро,


Жака "Арсенал"дан нега кетмоқчи?\n6 ноябрь, 2019, 20:16\nУнинг мухлислар билан муносабатлари ёмонлашди.\nЛондоннинг "Арсенал" клуби ҳимоячиси Гранит Жака қишки трансферлар даврида жамоани тарк этиши мумкин. Бу ҳақда The Times нашри хабар тарқатмоқда.\nЮқоридаги манбаага кўра швейцариялик футболчининг “канонирлар” сафидан кетишига мухлисларни ҳақорат қилгани сабаб бўлиши мумкин. Эслатиб ўтиш лозимки, ушбу ҳолат АПЛнинг "Кристал Пэлас"га (2:2) қарши кечган баҳсида содир бўлган эди.\nМаълумот учун, Жака “Арсенал” сафида 2016 йилдан буён ҳимоя қилиб келмоқда. У ўтган давр мобайнида “канонирлар” сафида 144 та ўйинда иштирок этди ва 11 та гол ҳамда 17 та голли узатма ёздириб қўйишга эришди. Унинг клуб билан амалдаги шартномаси эса 2023 йилга қадар имзоланган.\nЖака Бундеслига клубига ўтмоқда\n"Арсенал" ярим ҳимоячисига Бундеслига клуби ҳаридор\n"Арсенал"да муаммолар пайдо бўлди. Обамеянг жамоани тарк этиш эҳтимоли катта!


24 Ноябрь 2020 12:33\nNUR-SULTAN. Kazinform – 2020 йил 1 ноябрь ҳолатига кўра маҳаллий ижро этувчи органларнинг рухсати билан Қозоғистонда 15 832 нафар чет эллик ишлайди, деб хабар беради Kazinform ҚР Меҳнат ва аҳолини ижтимоий ҳимоя қилиш вазирлиги матбуот хизматига асосланиб.\n«Чет эл ишчи кучини жалб қилиш учун рухсатномалар орасида қуйидаги тоифалар мавжуд: биринчи тоифа - 658 (менежерлар ва уларнинг ўринбосарлари), иккинчи тоифалар - 3 430 (бўлим бошлиқлари). Уларнинг аксарияти учинчи (мутахассислар) ва тўртинчи (малакали ишчилар) тоифаларига тегишли - мос равишда 7302 киши ва 1058 киши. Бундан ташқари, мавсумий ишларга – 1728 киши, корпоратив – 1656 киши жалб қилинган», - дейилади хабарда.\nВазирлик маълумотларига кўра, ҳозирги вақтда Қозоғистонда чет эл ишчи кучидан фойдаланадиган 1770 иш берувчи мавжуд. Уларда 455 мингга яқин Қозоғистон фуқароси ишлайди, бу умумий ишчилар сонининг 96 фоизини ташкил қилади.\n«Хорижий ишчи кучлари асосан : Хитой - 3459 киши, Ўзбекистон - 1693 киши, Туркия - 1621 киши, Ҳиндистон - 1145 киши, Буюк Британия - 1038 киши келган», - дейилади хабарда.\nКалит сўзлар: ҚР Меҳнат ва аҳолини ижтимоий ҳимоя қилиш вазирлиги, Халқаро алоқалар,


2016 йилдан Россия бозорларига янги брeнд остида Ravon R2 ва Ravon R4 машиналари экспорт қилинади\n15:11 / 09.10.2015\n2016 йилдан Ўзбекистон Ravon бренди остида бир қанча янгиланган моделларни Россия автобозорига экспорт қилишни бошлайди. Бу ҳақда “Ўзавтосаноат” компаниясининг сайти орқали хабар берилди.\nИлгари хабар қилинганидек, Ўзбекистонда ишлаб чиқарилган автомобиллар эндиликда Россия автобозорида ушбу бренд остида сотилади. Ўзбекистон автомобилсозлари бугун Москвада Uz-Daewoo маркасининг давомчиси ҳисобланган янги Ravon бренди тақдимотини ўтказдилар.\n“Вақт синовидан ўтказилиб, янгидан яратилган” шиори билан тақдим этилаётган янги бренд – Ravon сўзи “енгил, тоза йўл” маъноларини билдиради. Охирги икки йил ичида компаниямиз Daewoo маркаси харидорларининг дидлари ва эҳтиёжларини ўрганиб чиқди ва улар автомобилларда хатарли тажрибалардан кўра ҳамёнбоп нарх ва вақт билан синалган сифатларни кўришни исташларини аниқлади”, - деди тақдимот маросимида сўзга чиққан “Ўзавтосаноат” АК бошқаруви раиси ўринбосари Тоҳиржон Жалилов.\nDaewoo автомобиль маркаси Daewoo International компаниясига тегишли бўлиб, GM Uzbekistan АЖ келишувга мувофиқ фақатгина экспорт қилинаётган автомобилларида ушбу тамғадан фойдаланаётган эди. Ушбу келишув муддати тугаётгани боис янги бренд яратилди.\nЖорий йилда янги бренд фақатгина янги белгиларга эга Matiz ва Gentra автомобилларини сотади. Хусусан, Ravon Matiz ABS, хавфсизлик ёстиқлари, иммобилайзер, янги бамперлар, оптика ва радиатор панжараси билан таъминланади. Ravon Gentra эса рестайлинг қилинди.\n2016 йилда ўзбек автомобилсозлари ўз моделлар қаторини Ravon R2 (Chevrolet Spark 2010 муқобили), Ravon Nexia R3 кейинги авлод седани (Chevrolet Aveo 2008 муқобили) ҳамда бутунлай янги Ravon R4 (Chevrolet Cobalt) ҳисобига кенгайтиришни режалаштирмоқда. Кейинроқ моделлар қатори бир нечта С синфидаги машиналар ва ихчам кроссовер ҳисобига тўлдирилади.


Ҳурмат Шаропова2021-05-31T11:10:58+05:0031 May, 2021|“Йилнинг энг фаол журналисти – 2021”, Матбуот|\nМАДАНИЯТ ВА САНЪАТ ФИДОКОРИ\n— Ёшлигимдан санъатга меҳр қўйдим. Мактабни тугатгач, Бухорода Мухтор Ашрафий номидаги санъат билим юртига ўқишга кирдим. Қутлуғ даргоҳда устозларимдан ўзбек миллий қўшиқчилик санъатининг нозик сир-асрорларини пухта ўргандим. Устозлар сабоғини қунт билан ўрганиб, ота-онамнинг дуосини олиб, илк фаолиятимни Пешкўдаги Маданият уйи раҳбарлигидан бошладим, – дейди биз билан суҳбатда Содиқ Баҳронов.\nСодиқ ака йиллар давомида ўз устида тинимсиз ишлаб, ижодкорлик салоҳиятини оширди.\nУстоз санъаткор 45 йилдирки маданият, мусиқа ва санъат соҳасида самарали меҳнат қилиб, соҳа ривожига ўз ҳиссасини қўшиб келмоқда. Зиммасидаги масъулиятни чуқур ҳис этиши, касбига садоқати унга ҳурмат, эътибор ва муваффақият олиб келди. Узоқ йиллар туман Маданият бўлимида бадиий ҳаваскорлик жамоасига раҳбарлик қилган С.Баҳронов 1979 йилда вилоят миқёсида ўтказилган “Бадиий ҳаваскорлик жамоалари” кўрик-танловидаги фаол иштироки учун фахрий ёрлиқ билан тақдирланди. 1988 йилда бадиий жамоаларнинг “Маҳаллий бастакорлар” кўрик-танловида қатнашиб, вилоятда 1-ўринни эгаллади. 1990 йилда Республика миқёсида Бутуниттифоқ халқ ижодиёти фестивали доирасида ўтказилган кўрик-танловида ҳам 1-даражали дипломга сазовор бўлди. 1991 йилда эса вилоятда “Катта ашула” кўрик-танловида фахрли 1-ўринга муносиб кўрилди. 1994 йил “Барҳаёт сиймолар” туркумидан Ўзбекистон халқ артистлари ҳожи Абдулазиз Расулов ва Юнус Ражабий асарлари ижрочиларининг республика кўрик-танлови ғолиби сифатида сулоланинг махсус соврини ва 1-даражали диплом билан тақдирланди. 1995 йилда Шаҳрисабз шаҳрида Ўзбекистон Маданият вазирлиги ва Қашқадарё маданият бошқармаси ҳамкорлигида ташкил этилган мақом жамоалари ва миллий халқ чолғу ансамблларининг республика танловида юқори даражадаги ижрочилик маҳорати учун 3-даражали диплом билан, шунингдек, Қўқон шаҳрида ўтказилган “Оилавий даста ва катта ашула” республика танловида фаол иштироки учун фахрий ёрлиқ билан тақдирланди. Унинг маданият ва санъат соҳасидаги фидокорона меҳнатларини пешкўлик журналист Рашид Аслонов 1995 йилда чоп эттирган ўзининг “Санъатга бахшида умр” китобида акс эттирди. Йиллар давомида эришилган муваффақиятлар ва эътибордан руҳланган санъаткор туман Маданият бўлими ҳузурида Наво ашула ва рақс ансамблини ташкил этди.\nШирали овоз соҳиби, изланувчан санъаткор бошчилигидаги ансабль ижрочилари 1995-2009 йиллар мобайнида Венгрия, Руминия, Чехославакия, Польша ва Украина давлатларида ижодий сафарларда бўлиб, ўзбек куй-қўшиқларини ижро этишди. 2006 йилда эса ансамбль ижрочиларининг концерти Ўзбекистон телевидениесининг “Оҳанрабо” теледастурида намойиш этилди.\nС.Баҳроновнинг 2011 йилда «Ўзбекистон Республикаси Мустақиллигининг 20 йиллиги Кўкрак нишони» билан тақдирланганлиги самарали меҳнатларининг яна бир эътирофи бўлди.\n2015 йилда Бухоро вилоят ҳокимлиги Маданият ва Спорт ишлари бошқармаси, “Нуроний” жамғармаси вилоят бўлими, “Маҳалла” жамоат фонди вилоят бўлими ҳамкорлигида ташкил этилган “Нуроний куйлаганда” отахон ва онахонларнинг анъанавий вилоят фестивалида хушовоз хонанда С.Баҳронов лауреатлик унвони билан тақдирланди.\nЎзбекистон Республикаси Президентининг 2017 йил 17 ноябрида “Ўзбек миллий мақом санъатини янада ривожлантириш чора-тадбирлари тўғрисида” ги қарори эълон\nқилингач, Содиқ Баҳронов яна бир катта ишга қўл урди. Мамлакатимизда қадимий ва бой маданиятимизни, миллий қадриятларимизни тиклаш, буюк аждодларимиз қолдирган маънавий меросни ўрганиш ва кенг тарғиб қилиш мақсадида санъатга иштиёқи баланд истеъдодларни бир жойга жамлаб, мақом жамоасини ташкил қилди. Ўз концерт дастури билан халқимизга манзур бўлган жамоа 2020 йилда “Мақом халқ ансамбли” унвонига сазовор бўлди.\nБугунги кунда устоз санъаткор тумандаги 13-сон Болалар мусиқа ва манъат мактаби директор ўринбосари, илмий ишлар бўлими мудири вазифасида фаолият кўрсатиб, ёшларнинг мусиқа ва санъат соҳасидаги билимларини мустаҳкамлашга ўз ҳиссасини қўшаётир.\n— Айни вақтда миллий ўзликни англаш, маданиятни ҳар томонлама ривожлантириш, халқимиз, аввало, ёш авлодни юксак инсоний туйғулар руҳида тарбиялаш, унинг эстетик диди ва тафаккурини юксалтиришда мусиқа санъатининг, айниқса мақомнинг ўрни муҳим аҳамиятга эга. Шашмақом (форс. — олти ва мақом) ўзбек ва тожик халқлари мусиқий меросида марказий ўрин тутган мақомлар туркуми; парда, оҳанг, усул, шакл, услуб каби воситалар билан ўзаро узвий боғланган мумтоз куй ва ашулалар мажмуи. У муайян шарт-шароитларда мусиқий фольклор ҳамда касбий мусиқа йўналишларида орттирилган кўп асрлик илмий-ижодий тажриба ҳамда изланишлар натижасида юзага келган. Шашмақом миллий ҳамда минтақавий мумтоз мусиқа анъаналарининг тарихан узун тараққиёт жараёни натижасида бир қатор бастакорлар авлоди санъатининг қомусий маҳсулидир. Мусиқа ва санъат мактабида таълим олаётган ёшларга бой маданий меросимизнинг ажралмас қисми бўлган ўзбек миллий мақом санъати йўналишлари ва мақом ижрочилиги маҳоратларини ҳам ўргатиб келяпмиз. “Парвоз” болалар мақом ансамбли таркибида бир гуруҳ ёшлар Бухоро ироқи, “Соқиномаи ироқи Бухоро”, “Уфари ироқи Бухоро”, “Уфари узал”, “Сафти Калон”, “Мўғулчаи наво”, мақомлари ижросини ўрганишмоқда. Жорий йил 10-20 февраль кунлари мақом йўналиши бўйича вилоятда кўрик-танлов ўтказилади. Ана шу танловда муваффақиятли иштирок этиш учун катта тайёргарлик кўряпмиз, – дейди устоз санъаткор Содиқ Баҳронов.\nТумандаги 13-сон Болалар мусиқа ва санъат мактаби директори Ҳошим Боқулов устоз санъаткор ҳақида шундай фикрларни баён этди:\n— Ҳар доим ижодий изланишда бўлган С.Баҳроновнинг ҳаёти ва фаолияти ёшлар учун ибрат мактаби десак, муболаға бўлмайди. Устозда ёшларга хос бўлган ғайрат-шижоат мужассам. Мусиқа сирларини, мумтоз ва лирик қўшиқларни айниқса, мақом йўналишидаги қўшиқларни ёш авлодга ўргатишдан сира чарчамайди. Айтиш жоизки, 2020 йил март ойида вилоятда ўтказилган “Ватанни мадҳ этиш – олий саодат” шиори остида хор жамоалари ижросидаги фестивал танловида фаол иштирок этган пешкўлик ёшлар гуруҳи фахрли 1-ўринни эгаллаб, биринчи даражали диплом билан тақдирланишди. Бу ютуқлар замирида маданият ва санъат фидокори С.Баҳроновнинг машаққатли меҳнати мужассам эканлиги айни ҳақиқатдир.\nМамлакатимизда маданият ва санъат соҳасини ривожлантириш, ўзбек миллий маданияти ва санъати мавқеини жаҳон миқёсида ошириш, ёш истеъдод эгаларини қобилияти ва салоҳиятини рўёбга чиқариш мақсадида 2019 йил 20 март куни Ўзбекистон Республикаси Вазирлар Маҳкамасининг «Маданият ва санъат фидокори» кўкрак нишонини тасдиқлаш тўғрисида»ги 236-сон қарори тасдиқланди.Пешкўлик санъаткор, устоз мураббий Содиқ Баҳронов ҳам 2020 йилда “Маданият ва санъат фидокори” кўкрак\nнишони соҳиби бўлди. Шунингдек, кўп йиллик самарали ва ҳалол меҳнати, ўз касбига бўлган садоқати ва фидойилиги ҳамда 1 октябрь – «Ўқитувчи ва мураббийлар куни» байрами муносабати билан Ўзбекистон Республикаси Маданият Вазирлигининг фахрий ёрлиғи билан тақдирланди. Хушовоз санъаткор, айниқса мақом қўшиқларини куйлаганда мухлислари қалбини забт эта оладиган, бугунги кунда ёшлар истеъдодини ривожлантиришга бор куч-ғайратини аямай фидокорона меҳнат қилаётган Содиқ Баҳроновни эришган ютуқлари ва юксак мукофот билан муборакбод этиб, келгусидаги ишларига муваффақият тилаймиз.\n(“Пешкў овози” газетаси, 2021 йил 4 февраль №44-54-қўшсонида)


Об-ҳаво маълумоти: байрам куни Ўзбекистонда қор...\n13.01.2018 15:47 0 1030\nЎзбекистон гидрометеорология хизмати марказининг хабар қилишича, 14 январь куни Тошкент шаҳрида ҳаво ўзгариб туради, ёмғир ва қор ёғиши мумкин. Кечаси -2 ... 0 даража, кундузи +4 ... +6 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nҚорақалпоғистон Республикаси ва Хоразм вилоятида ҳаво ўзгариб туради, қор ёғиши мумкин. Кечаси -8 ... -3 даража, кундузи -5 ... 0 даража совуқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nСамарқанд, Жиззах ва Сирдарё вилоятларида ҳаво ўзгариб туради, қор ва ёмғир ёғиши кутилади. Кечаси -2 ... +3 даража, кундузи +2 ... +7 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nҚашқадарё ва Сурхондарё вилоятларида ҳаво ўзгариб туради, айрим жойларда туман тушиши мумкин. Қаршида кечаси -1 ... +4 даража, кундузи +5 ... +10 даража илиқ бўлади. Термизда эса кечаси 0 ... +5, кундузи +5 ... +10 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nФарғона водийси вилоятларида ҳам ҳаво ўзгариб туради, қор ва ёмғир ёғиши мумкин. Ҳаво ҳарорати кечаси -2 ... +3 даража, кундузи +2 ... +7 даража илиқ бўлиши кутиляпти. Сониясига 5-10 метр тезликда шамол эсади, 12-17 метргача кучайиши мумкин.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, ёмғир ва қор ёғиши мумкин. Кечаси -8 ... -3 даража, кундузи -5 ... 0 даража совуқ бўлади. Нурафшонда эса кечаси -2 ... +3 даража, кундузи +2 ... +7 даража илиши мумкин. Сониясига 5-10 метр тезликда шамол эсади, 12-17 метргача кучайиши мумкин.\nЎзбекистон қорбобо Тошкент об-ҳаво


Ўзбекистондан БААга киришда янги қоидалар ўрнатилди – Kommers.uz\nБизнес\t18:40 | 17.1.22\nЎзбекистондан БААга киришда янги қоидалар ўрнатилди\nЙўловчилар Дубай ва Шаржа аэропортларига келиши билан ПЗР-тестини топшириши керак бўлади.\nUzbekistan Airways 2022 йил 17 январдан бошлаб Ўзбекистон ва Тожикистон Республикасидан БААга бораётганлар учун янги қоидалар ўрнатилганини маълум қилди. Бу ҳақда компания матбуот хизмати хабар берди.\nҚайд этилишича, қуйидаги талаблар мажбурий ҳисобланади.\nЖумладан, йўловчилар парвоздан камида 48 соат олдин, COVID-19’га қарши ПЗР-усулида топширилган тестининг салбий натижасини тақдим этиши керак. Шунингдек, йўловчилар Дубай/Шаржа аэропортларига келиши билан ПЗР-тестини топшириши керак бўлади.\nБундан ташқари, тест натижасини олгунига қадар йўловчилар изоляцияда бўлиши талаб этилади.\nАввалроқ Uzbekistan Airways Жанубий Кореяга киришда янги қоидалар ўрнатилганини маълум қилганди. Шунингдек, компания Қозоғистон шаҳарларига парвозларни тиклаши ҳақида хабар берилганди.


“Манчестер Юнайтед”да 19 киши коронавирус юқтирди\n16 декабрь, 2021, 08:01\nРангник қийин вазиятга тушди\nThe Telegraph нашри “Манчестер Юнайтед”да коронавирус юқтирганлар сони ортиб бораётгани ҳақида маълумот берди.\nАйни пайтда вирус туфайли изоляцияга олинганлар сони 19 нафарга етган.\nМанбанинг маълум қилишича, улар орасида асосий таркиб ўйинчилари ҳам. Коронавирус эпиденияси туфайли манчестерликларнинг “Брендфорд”га қарши ўйини бошқа муддатга қолдирилди. Шунингдек, шанба кунига мўлжалланган “Брайтон” билан бўладиган учрашувнинг ўтказилиши ҳам сўроқ остида қолмоқда.\n“Манчестер Юнайтед”нинг сўнгги машғулотларида Том Хитон, Дин Хендерсон, Харри Магуайр, Люк Шоу, Хуан Мата, Жесси Лингард, Неманья Матич, Донни ван де Бек, Жейдон Санчо, Энтони Эланга ва Мэйсон Гринвуд каби футболчилар иштирок этмади.


Яна ҳакамлар қарорига эътироз: бу сафар россиялик бокс юлдузи мағлубиятдан норози | Qalampir.uz\nЯна ҳакамлар қарорига эътироз: бу сафар россиялик бокс юлдузи мағлубиятдан норози\nСпорт\t07 Август 14:25 10902\nКеча, 6 август куни бокс бўйича эркаклар ўртасидаги оғир вазн тоифасида финал жанги бўлиб ўтди. Унда россиялик Муслим Гажимагомедов ҳамда кубалик Хулио Сесар ла Круз ўзаро тўқнаш келди.\nФиналда Куба вакилининг қўли баланд келиб, олтин медални қўлга киритган. Баҳсдан сўнг россиялик спортчи “Olymics.com” сайтига берган интервьюсида ҳакамларнинг қароридан норози эканлигини очиқчасига билдирган.\n“Нега рақибга ғалаба берилди? Бу савол ҳакамларга тегишли. Нега улар айнан унинг бокс услубини яхши кўришларини тушунмайман. Унинг ортида ажойиб натижалар ва ютуқлар бор. Балки шунинг учун ҳам унга 3:2 ҳисобида учинчи раунд берилди. Ўйлайманки, аввалгиларидан фаолроқ бўлдим. Мен ҳужум қилдим, танага урдим. У мен томон келмади, ҳужум қилмади. У мени мағлуб этди деб айта олмайман, лекин мен ҳам ютдим деб айтмайман. Мен ҳамма нарсани Яратган измига топшираман. Улар қўлимни кўтармадилар, шунинг учун мен ютқаздим. Шундай қилиб, интилиш керак бўлган нарса борлигини яна тушундим.\nКубалик боксчи очко олишга уринмади. Мен ринг бўйлаб тинмай ҳаракат қилдим. Менимча, учинчи раундда кўпроқ танасига зарба беришим керак эди. Биринчи раундда мен зарба бердим ва устунлик қилдим. Аммо тўрт ҳакам унга ғалаба берди. Биринчи раунддаги натижадан сўнг бироз ҳафсалам пир бўлди. Нега бундай бўлганини билмайман. Бурчакда улар босим ўтказишни, устунлик қилишни айтишди. Лекин охир-оқибат улар унга ғалабани беришди”, дейди Муслим.\nЭслатиб ўтамиз, бундан ташқари икки нафар ўзбекистонлик боксчи — Миразиз Мирзаҳалилов ҳамда Турсуной Раҳимова ҳам ҳакамлар қарорига биноан турнирни тарк этган эди. Шундан сўнг, бу қарорларга нисбатан ҳар хил норозиликлар келиб чиққан эди.\nМаълумот учун, Муслим Гажимагомедов фаолияти давомида жами 87 та жанг ўтказиб, уларнинг 82 тасида ғалабани қўлга киритган.\nОлимпия ўйинлари Олимпиада Токио-2020 Токио Олимпиадаси Миразиз Мирзаҳалилов Турсуной Раҳимова Муслим Гажимагомедов\n22 Сентябрь 15:47 33238\n21 Сентябрь 09:50 22697\n22 Сентябрь 16:48 21586\n23 Сентябрь 16:54 20573


Бугун “Қўқон-1912” “Насаф” билан ўйнайди\n28 июль, 2017, 11:52\nБугун Ўзбекистон Кубоги-2017 чорак финалининг жавоб учрашувида “Қўқон-1912” ва “Насаф” жамоалари ўзаро куч синашади. Учрашув Қўқон шаҳридаги “Марказий” стадионда соат 18:00да бошланади.\nЎзбекистон Кубоги. Чорак финали жавоб учрашуви\n«Қўқон-1912» (Қўқон) – «Насаф» (Карши)\n28.07.2017. Қўқон ш. “Марказий” стадион. 18:00\nБош ҳакам: Виктор Серазетдинов (Тошкент)\nҚанот ҳакамлари: Алишер Усмонов (Тошкент), Тимур Гайнулин (Тошкент)\nЗахира ҳаками: Акмалжон Раҳимов (Андижон)\nНазоратчи: Арслон Хотамов (Тошкент).\nБу учрашув шубҳасиз қизиқарли ва муросасиз курашларга бой тарзда ўтади. Бундай дейишимизга етарли асослар бор.\nБиринчидан “Насаф” кубок баҳсининг бу босқичидаги дастлабки баҳс натижасига кўра, устунликка эга. Аммо қаршиликлар бу натижани унутган ҳолда майдонга тушишади. Зеро, жамоа бу ўйинга астойдил тайёргарлик кўрди. Шунингдек давралар оралиғида “аждарлар” таркибига қўшилган янги футболчиларнинг бугунги ўйинда қандай ҳаракат қилишлари ҳам ишқибозлар учун қизиқ.\n“Қўқон-1912” бугун ўз мухлислари қаршисида тўп тепади. Бу уларга кичик устунлик бериши турган гап. Нўъмон Ҳасанов шогирдлари ҳам бу имкониятдан фойдаланиш учун ҳаракат қилишади. Шунингдек, қўқонликлар сафига янги қўшилган футболчиларнинг ҳолати ва ўйини ҳам мухлисларда катта қизиқиш ўйғотиши турган гап.\nХуллас, бугунги кубок баҳсининг энг қизиқарли учрашуви бўлишига бундан ташқари ҳам сабаблар етарлича. Юртимиз футболи ишқибозлари ўзимизни футболни ҳам соғиниб қолишди. Мана ҳаяжонли онлар яна давом этади.


АҚШ қўшинларининг Афғонистондан олиб чиқилиши муддати келишиб олинди\nАҚШнинг “Толибон” ҳаракати билан келишуви лойиҳаси АҚШ қўшинларининг Афғонистондан 4,5 ой давомида олиб чиқилишини кўзда тутади. Бу ҳақда АҚШнинг Афғонистон бўйича махсус вакили Залмай Халилзод маълум қилди.\nХалилзоднинг айтишича, келишув имзолангандан кейин “АҚШ кучлари 5 та базани 135 кун давомида тарк этади”. Унинг таъкидлашича, томонлар муҳим келишувга эришишган, бироқ уни АҚШ президенти Дональд Трамп имзоламагунча у якуний ҳисобланмайди.\nШу билан бирга Афғонистон президенти маслаҳатчиси Воҳид Умар келишув лойиҳаси президент Ашраф Ғани Аҳмадзойга тақдим қилинганини маълум қилган. Аҳмадзой ўз навбатида Халилзод билан учрашган ва АҚШ махсус вакили унга АҚШ ва “Толибон” ўртасидаги охирги музокаралар ҳақида сўзлаб берган.\nАҚШ охирги ойларда Афғонистонда ўт очишни тўхтатиш ва хорижий қўшинларни олиб чиқиш бўйича музокаралар олиб бормоқла.\n“Толибон” ҳаракати Афғонистонда фуқаролик уруши авж олган вақт – 1994 йилда ташкил топган. 1996-2001 йиллар давомида толиблар ҳокимиятни эгаллашган, бироқ 2001 йилда ағдарилгандан кейин ҳукумат қўшинлари ва НАТО кучлари билан партизан урушини бошлаган. Айни вақтда толиблар ва Афғонистон ҳукумати сиёсий муросага эришиш йўлларини қидиришмоқда.\nАфғонистонда электр узатиш линиялари портлатиб юборилди. Ўзбекистон Энергетика вазирлиги электр энергияси етказиб бериш давом этаётганини билдирди\nАҚШ Эронни Саудия Арабистонига ҳужумларда айблади


Мирзиёевнинг Туркияга ташрифи – энг қизиқарли суратлар - 21.02.2020, Sputnik Ўзбекистон\nАнқара музокараларининг асосий мавзуси савдо-иқтисодий ҳамкорлик бўлди. Музокаралар якунида Мирзиёев ва Эрдоған Стратегик ҳамкорлик кенгашининг биринчи... 21.02.2020, Sputnik Ўзбекистон\nмирзиёевнинг туркияга расмий ташрифи, мултимедиа\n20:03 21.02.2020 (янгиланди: 20:06 21.02.2020)\n© Пресс-служба президента УзбекистанаЎзбекистон президенти Шавкат Мирзиёев ва унинг рафиқаси 19 февраль куни Туркияга ташриф буюришди.\n© Пресс-служба президента Узбекистана"Эсонбуға" халқаро аэропортида давлат раҳбарини Туркия ҳукумати аъзолари, Анқара музофоти ва шаҳри раҳбарияти, бошқа расмий шахслар кутиб олди.\n© Пресс-служба президента УзбекистанаТаъкидлаб ўтиш керакки, бу Мирзиёевнинг Туркияга амалга оширилган иккинчи ташриф. Бундан олдин давлат раҳбари Туркияга 2017 йил октябрда ташрифи буюрган.\n© Пресс-служба президента УзбекистанаПрезидент Шавкат Мирзиёев Анқара шаҳридаги Аниткабир ёдгорлик мажмуасига ташриф буюриб, Мустафо Камол Отатурк қабрига гулчамбар қўйди.\n© Пресс-служба президента УзбекистанаТуркия Республикаси президенти саройида Ўзбекистон Республикаси президентини расмий кутиб олиш маросими бўлди.\n© Пресс-служба президента УзбекистанаЭрдоған 2018 йил апрелда Ўзбекистонга ташриф буюрган.\n© Пресс-служба президента УзбекистанаОлий мартабали меҳмон шарафига фахрий қоровул саф тортди. Шавкат Мирзиёев ва Режеп Таййип Эрдоған шоҳсупага кўтарилдилар. Ўзбекистон ва Туркиянинг давлат мадҳиялари янгради. Президентлар фахрий қоровул сафи олдидан ўтдилар.\n© Пресс-служба президента УзбекистанаДавлат раҳбарларининг тор доирадаги учрашуви ўтказилди. Унда мамлакатларимиз ўртасидаги сиёсий, савдо-иқтисодий, маданий-гуманитар ҳамкорликни янада ривожлантириш масалалари атрофлича муҳокама қилинди.\n© Пресс-служба президент УзбекистанаРасмий тадбирлар якунига етгач, Ўзбекистон Президенти Шавкат Мирзиёев ва унинг рафиқаси Зироат Мирзиёева шарафига Туркия Президенти Режеп Таййип Эрдоған ва унинг рафиқаси Эмина хоним томонидан қабул маросими ташкил этилди.\n© Пресс-служба президент УзбекистанаПрезидент Шавкат Мирзиёев Анқарада Туркиянинг етакчи компаниялари ва банклари раҳбарлари билан учрашув ўтказди.\n© Пресс-служба президент УзбекистанаОлий даражадаги Ўзбекистон–Туркия стратегик ҳамкорлик кенгашининг биринчи йиғилиши бўлиб ўтди.\n© Пресс-служба президента УзбекистанаУчрашувда икки мамлакат вазирлик ва компаниялари ўртасида алоқаларни янада ривожлантириш, ўзаро маҳсулот етказиб бериш ва хизмат кўрсатишни кенгайтириш, клиникалар ва олий ўқув юртлари ташкил этиш бўйича аниқ лойиҳалар муҳокама қилинди.\n© Пресс-служба президента УзбекистанаШавкат Мирзиёев Туркия Президенти ҳузуридаги Халқ кутубхонасининг очилиш маросимида иштирок этди ва нутқ сўзлади.\n© Пресс-служба президента УзбекистанаТуркия Президенти ҳузуридаги Халқ кутубхонасининг очилиш маросими.\n© Пресс-служба президента УзбекистанаШавкат Мирзиёев дунёда ўта ноёб бўлган “Усмон Мусҳафи”нинг хаттотларимиз томонидан кўчирилган нусхаси, Жалолиддин Румийнинг машҳур “Маснавий” асари ҳамда Абу Бакр ар-Розийнинг “Касалликлар тарихи” асари қўлёзмаларининг факсимиле нусхалари, “Алишер Навоий асарларининг Истанбул кутубхоналаридаги тасвирий нусхалари” номли китоб-альбом, Юнус Эмро шеърларининг ўзбек тилига таржимаси жамланган “Ўлмас кўнгул” деб номланган китобларни кутубхонага туҳфа қилди.\n© Пресс-служба президента УзбекистанаМамлакатлар ўртасидаги сиёсий, савдо-иқтисодий, маданий-гуманитар ҳамкорликни янада ривожлантириш масалалари атрофлича муҳокама қилинди.\n© Пресс-служба президента УзбекистанаШавкат Мирзиёевни "Эсонбуға" аэропортида Режеп Таййип Эрдоған кузатиб қўйди.


Бир эмас, ИККИТА сенсация, аммо УЧТА бўлиши керак: Шавкат Мирзиё Бош вазир ўринбосарлари сонини 6 дан 8 га чиқарибди. Мухолифатни тан олиши керакмасми? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:06 - Бир эмас, ИККИТА сенсация, аммо УЧТА бўлиши керак: Шавкат Мирзиё Бош вазир ўринбосарлари сонини 6 дан 8 га чиқарибди. Мухолифатни тан олиши керакмасми?\nGazeta.uz сайти Ўзбекистон Президенти Шавкат Мирзиё Бош вазир ўринбосарлари сонини 6 дан 8 га чиқариш қарорини кеча, 27 ноябрда имзолагани ҳақида бугун кечга яқин хабар берди.\nБу хабар сенсация эканлигининг биринчи кўрсатгичи – Бош вазир ўринбосарларининг сони 6 дан 8 га чиқарилиши. Бу сенсация доирасида қилинган ўзгаришларнинг ҳеч қандай аҳамияти бўлмагани сабабли, Gazeta.uz сайти айтган ўзгаришларни биз тилга ҳам олмоқчи эмасмиз\nАммо, иккинчи сенсация - Gazeta.uz сайти бу хабарни ҳукумат ичидаги ўз манбаларидан олганини айтишидир. Қаранг, худди бошқа демократик мамлакатларда каби ўзбек ахборот воситаларининг ҳукумат ичида ҳам ўз манбалари пайдо бўлганмиш. Балки, бордир, чунки, ҳатто давлатнинг расмий хабар агентлиги ЎзА бу ҳақда хабар тарқатмади, демак, Gazeta.uz сайти давлатнинг катта сирини ошкора қилди, бу 2-чи сенсациядир.\nАслида, сенсациялар сони 3 та бўлиши керак эди. Чунки, Ўзбекистон давлатининг аянчли аҳволини Бош вазирга яна 2 та ўринбосар қилиб бериш билан тузатиб бўлмайди. Шавкат Мирзиёга тушунтириш керакки, аҳволни тузатиш учун авваламбор мухолифатни тан олиш ва айнан мухолифат сиёсий саҳнада бўлишига йўл бериш керак.\nМухолифатга йўл берилса, айнан шу нарса 3-чи СЕНСАЦИЯ бўларди. Тушуниш керакки, фақатгина мухолифат ҳукуматнинг хато ва камчиликларини кўрсатиш билан бир қаторда, уларни тузатиш йўлларини кўрсатади. Тўғри, мухолифатга йўл берилса, ошкораликка ҳам йўл берилади ва ўзбек халқи айнан мухолифат ҳукуматнинг хато ҳамда камчиликларини кўрсатаётгани, уларни тузатиш йўлларини айтаётганини билиб қолади ва мухолифатни қўллаб-қувватлашга бошлайди, биринчи сайловлардаёқ мухолифатни ҳокимиятга олиб келади.\nЎзбекистонни ҳозирги ЎТА ҒАРИБ аҳволдан олиб чиқишнинг бошқа йўли йўқ. Демак, Ўзбекистон 3-чи сенсацияга муҳтож.


Азиз ва мукаррамсан аёл – .:: Xadicha.uz\nАзиз ва мукаррамсан аёл\n2018 йил 7 март куни «8 март – Халқаро хотин-қизлар куни» муносабати билан билим юрти талаба қизлари ўртасида «Азиз ва мукаррамсан аёл»номли тадбир ташкил қилинди. Талаба қизлар беллашуви тарзида ўтказилган байрам табриги, Қуръон тиловати ва Ўзбекистон мусулмонлари идораси раиси, муфтий Усмонхон Алимов ҳазратларининг табрик сўзларини етказиш билан бошланди.\nТадбирда талабалар 4-шарт бўйича беллашдилар:\n1-шарт «Торт безатиш»;\n2-шарт «Сомса тугиш»;\n3-шарт «Бўйинбоғ боғлаш»\n4-шарт»Тезкор савол – жавоб» бўлиб, тадбир саловат ва оналар мадҳи акс этган шеърлар билан давом эттирилди.\nТадбир натижасига кўра 4-курс талабалари 92 балл билан\n1-ўринни, 2-курс талабалари 86 балл билан 2-ўринни, 1-курс талабалари 81 балл билан 3-ўринни ва 3-курс талабалари 68 балл билан 4-ўринни эгалладилар. Иштирокчилар эсдалик совғалари билан тақдирландилар.\nмударрисаси Комила Абдувалиева


Қаршида навбатсиз машина харид қилмоқчи бўлган фуқаро 19 миллион сўм-у 800 долларини фирибгарга тутқазди » Ўзбекистон янгиликлари – Zamin.uz\n14-03-2015 | 19:39\nZAMIN.UZ / Узбекистон / 14 Март 2015 года982\nБир фуқаро автомобиль харид қилишни ният қилди, бироқ машина олиш билан боғлиқ навбатлар ҳақидаги миш-мишлар уни ўйлантириб қўйди. Шундай кунларнинг бирида қизидан Қарши туманининг Шилви қишлоғидан бўлган йигитнинг автосалонда танишлари борлиги, навбатсиз машина олиб бериши мумкинлигини эшитиб, у билан учрашди, деб хабар беради «Ҳуқуқ» нашри.Йигит бу ишнинг бироз харажати борлигини айтиб, 2014 йил январида 1 миллион 100 минг сўм ва 300 АҚШ доллари олди. Орадан бироз вақт ўтиб, йигит машина тўловини амалга ошириш учун пулнинг қолган қисмини ҳам олиб келишини айтди. Шу тариқа, қизнинг отаси 17 миллион 900 минг сўм ва 500 АҚШ долларини фирибгарнинг қўлига тутқазди. Бироқ орадан ойлар ўтса-да машинадан дарак бўлмади.Йигит навбатдаги ёлғонини қайнонасига ишлатди. Унинг ўғлига танишлари орқали Қарши иқтисодиёт коллежининг дипломини олиб бериши мумкинлигини айтиб, 350 АҚШ долларини қўлга киритди.2014 йил 18 июль куни йигит ишга бориш учун кўчага чиққан қизни кутиб олди. Йигитни 2011 йилдан бери таниган қиз ундан катта эканлигига қарамай, йигитга муҳаббатга ўхшаган илиқ ҳислар билан қарарди. Хуллас, йигит унга ишонган қизни алдаб, такси тўхтатди. Қиз йигитнинг бежолигидан унинг асл мақсадини фаҳмлай бошлади ва ҳайдовчига йигит уни зўрламоқчи эканлигини айтиб, ёрдам сўради. Автомобиль тўхтагач, йигит қизни судраб, бир хонадонга олиб кирди ва қизнинг қаршиликларига қарамай, ўзининг қабиҳ мақсадига эришди. Бу вақтда такси ҳайдовчиси яқин орадаги ИИБ ходимларига воқеани етказди. Улар зудлик билан керакли манзилга етиб борди, бироқ энди кеч эди.2014 йил 18 сентябрь куни йигит қишлоқдошининг дарахтга боғлаб қўйилган сигирига кўзи тушди. Атрофда ҳеч ким йўқлигидан фойдаланиб, сигирни бировнинг уйига етаклаб борди. Сигир эгаси моли йўқолганини айтиб, ИИБ ходимларига мурожаат қилди. Олиб борилган тезкор-қидирув натижасида ўғри аниқланди.Жиноят ишлари бўйича Қарши шаҳар суди йигитдан автомобиль сотиб олишни мақсад қилиб, алданган жабрланувчи фойдасига 19 миллион 500 минг сўм моддий зарарни ундириш, шунингдек, унга узоқ вақт давом этган жиноий ишлари учун 8 йилга қамоқ жазосини тайинлаш ҳақида ҳукм чиқарди.Манба: www.daryo.uz\nЎқишни тавсия қиламиз Тошкентда болалар спортини ривожлантириш жамғармаси мутахассиси пора сифатида 1000 доллар олаётганида қўлга олинди


Жаҳмийларнинг асосий эътиқодлари (5)\nBy Муҳаммад Ҳабибуллоҳ on\t 10/16/2017 АҚИДА ДИНЛАР ВА ОҚИМЛАР ЖАҲМИЙЛАР\nСирот кўпригини инкор этишлари\nСирот жаҳаннам узра ўтадиган, қилдан ингичка ва қиличдан ўткир кўприк экани саҳиҳ ҳадисларда айтиб ўтилган. Қиёмат куни инсонлар у кўприкдан амалларига қараб ўтадилар: баъзилар яшин тезлигида ўтса, баъзилар ўта олмай жаҳаннамга тушиб кетади, Аллоҳ сақласин!\nСирот сўзи Қуръони Каримда қирқ тўққиз марта келган. Бу сўз ҳар бир ўринда турли маъноларда келган бўлса-да, умумий олганда ундан ҳидоят ва тўғрилик йўли назарда тутилган. Зеро, сирот сўзининг луғавий маъноси ҳам “йўл” дегани. Қуръони Каримда сирот шаръий маънода, яъни жаҳаннам устидаги кўприк маъносида очиқ зикр қилинмаган бўлса-да, бир қанча оятларда шундай кўприк бор эканига ишора қилиб ўтилган. Сиротнинг шаръий маъноси фақатгина саҳиҳ ҳадисларда очиқ айтиб ўтилган. Қуйида сиротнинг бор эканига ишора қилиб ўтган баъзи оятларни келтириб ўтамиз:\n1) Аллоҳ таоло Фиръавн ва унинг издошлари ҳақида қиёмат куни фаришталарга: “Уларни жаҳаннам йўлига бошланглар” – дейди (Соффат: 23). Уламолар мазкур оятдаги жаҳаннам йўлини жаҳаннам устидаги сирот деб тафсир қилишган.\n2) “Тўғаноқдан ошиб ўтса бўлмасмиди?!” (Балад: 11) оятидаги “тўғаноқ” сўзи бир неча хил тафсир қилинган. Сирот кўприги ҳам шулар жумласидан.\n3) “Ҳар бирингиз мутлақо жаҳаннам устидан ўтгайсиз” (Марям: 71) ояти ҳам сирот кўприги устидан ўтишга далолат қилади.\nСирот кўпригининг васфи ҳақида имом Бухорий ривоят қилган ҳадисда шундай дейилади:\n“Аллоҳ таоло қиёмат куни одамларни тўплаб: “Ким нимага ибодат қилган бўлса, ўшанга эргашсин” – дейди. Шунда қуёшга ибодат қилганлар қуёшга эргашади, ойга ибодат қилганлар ойга эргашади ва тоғутларга ибодат қилганлар тоғутларга эргашади. Охир-оқибат, ушбу уммат ҳамда улар билан бирга уммат мунофиқлари қоладилар. Аллоҳ таоло улар олдига улар билган суратдан бошқача суратда келиб: “Мен сизларнинг Парвардигорингизман” – дейди. Улар: “Сендан Аллоҳ паноҳ берсин, токи Парвардигоримиз келмагунча жойимиздан жилмаймиз. Агар У келса, биз уни таниб оламиз” – дейдилар. Шунда Аллоҳ таоло улар билган суратда уларнинг олдига келиб: “Мен сизларнинг Парвардигорингизман” – дейди. Улар бўлса: “Ҳа, Сен бизнинг Парвардигоримизсан” – дея Унга эргашадилар. Жаҳаннам устига Сирот кўприги ўрнатилади. Мен пайғамбарлар ичида уммати билан Сиротдан ўтувчи биринчи пайғамбар бўламан. У кунда пайғамбарлардан ўзга ҳеч кимса гапирмайди. У кунда пайғамбарлар: “Раббим, саломат қил, саломат қил” – дея дуо қиладилар, холос. Жаҳаннамда эса Саъдон ўсимлигининг тиканларидек (танага санчиладиган) темир чангаклар бўлади. Саъдон ўсимлигини биласизлар-а?!”. Саҳобалар: “Ҳа, биламиз” – деб жавоб бердилар. Расулуллоҳ соллаллоҳу алайҳи ва саллам сўзларини давом эттирдилар: “Бироқ бу темир чангакларнинг ҳажми қанчалар катта эканини Алоҳдан ўзга ҳеч кимса билмайди. Бу темир чангаклар одамларни амалларига қараб тортиб олади. Баъзилар қилган амали туфайли ҳалок бўлади, баъзилар (темир чангаклар дастидан) танаси тилка-пора бўлиб, сўнгра нажот топади…” Бухорий (6204) ва Муслим (267\_182) ривоятлари). Бошқа бир ривоятда эса: “Мўминлар (бу кўприкдан) кўз очиб юмгунча, яшин тезлигида, шамол сингари, қуш тезлигида, учқур от ва туялар тезлигида ўтадилар. Баъзилар соғ-саломат қутулиб олади, баъзилар танаси тилиниб ўтиб олади, баъзилар эса жаҳаннам оловига устма-уст ташланади” – дейилган (Бухорий (7002) ривояти). Сиротнинг қилдан ингичка ва қиличдан кескир экани бир қанча саҳоба ва тобеинлардан ривоят қилинган.\nБаъзи уламолар Аллоҳ таоло инсонларни қиёмат кунида сирот кўпригидан ўтказишининг ҳикматини ёритишга уринганлар. Биз шуни билишимиз лозимки, Аллоҳ таолонинг қиладиган ҳеч бир иши ҳикматдан холи эмас. Бироқ биз бу ҳикматларнинг барчасини била олмаймиз ва уларни излаб топишга буюрилмаганмиз. Аммо саҳиҳ ҳадисда собит бўлган сирот ва мезон каби ғайбий нарсаларни тасдиқлаш ва уларга иймон келтириш бизнинг бирламчи вазифамиз саналади. Шунингдек, баъзи имомлар ушбу кўприкнинг узунлиги қанча эканини ривоят қилганлар. Бироқ бу фикрлар саҳиҳ далилларга таянмагани учун уни қатъий тасдиқлаб бўлмайди. Қолаверса, сирот кўпригидан ўтиш машаққати унинг масофасига эмас, балки ўтувчининг дунёда қилган амалларига боғлиқ, валлоҳу аълам.\nЖаҳмийлар сирот кўпригини инкор қилишларига бирон асос йўқ. Улар саҳиҳ ҳадисларни тан олмасдан, бундай кўприк бўлиши ақлга тўғри келмаслигига асосан сиротни инкор этишган. Ваҳоланки, бирон ишнинг ақлга тўғри келмаслиги уни инкор қилишга асосли далил саналмайди. Ҳадисни тан олмасликларига келсак, ўз пайғамбарларининг айтган сўзини тан олмаганларга нима ҳам дейиш мумкин?! Ваҳоланки, бу ҳадисларнинг саҳиҳ экани исботланган. Аллоҳ таоло ҳидоят бермаса, инсон ҳатто ўз пайғамбарининг ҳам гапини тан олмас экан. Аллоҳ таоло барчамизни тўғри йўлга ҳидоятласин!\nAvvalgi maqolaАббосийлар давлати: Рашид давридаги исён ҳаракатлари\nKeyingi maqola 57-дарс. Ҳанафий фиқҳи. Қасам ичиш (давоми) (Шайх Содиқ Самарқандий)


Ибратли оила – Сурхон тонги\nБош саҳифа / Жамият / Ибратли оила\nОктябр 23, 2018\tЖамият Изоҳ қолдириш 864 Кўрилди\nТермиз шаҳрида “Ибратли оила” кўрик-танловининг вилоят босқичи ўтказилди. Унда ҳар бир тумандан бир оила, жами 14 нафар номзод қатнашди.\nЎзбекистон хотин-қизлар қўмитаси, “Оила” илмий-амалий маркази ва қатор ҳомий ташкилотлар ҳамкорлигида ўтказиб келинаётган танловда иштирокчи оилалар 3 та шарт бўйича ўзаро баҳс олиб борди.\nБарча шартларда пешқадамлик қилган Қизириқ тумани вакили Абдусамад Жўраевлар хонадони биринчи ўринга муносиб кўрилди. Иккинчи ўрин Денов, учинчи ўрин Шеробод тумани вакилларига насиб этди. Ҳудудий босқичда ғолиб деб топилган 1-,2-,3-ўрин эгалари танловнинг республика босқичига йўлланмани қўлга киритди. Ғолибларга ташкилотчиларнинг совғалари топширилди.\n— Кўрик-танловга қизиқиш ортиб бораётгани, оилалардаги китобхонлик маданияти юксалаётганини бугунги тадбирдаги чиқишлардан ҳам билсак бўлади, — деди танлов ҳакамлар ҳайъати аъзоси Фирдавс Шарипов. — Энг муҳими, ёш оилаларда ибратли бўлишга интилиш шаклланмоқда.\nОлдинги “Илмга муҳаббатлилар шаҳри”\nКейинги Бола бошидан


Сенсация: “Ҳаракат” янглишибди, Саудия шаҳзодаси каромат кўрсатди ва нефть ўрнига ярим яланғоч аёллардан фойда олиш йўли ҳақида гапирди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n15:04 - Сенсация: “Ҳаракат” янглишибди, Саудия шаҳзодаси каромат кўрсатди ва нефть ўрнига ярим яланғоч аёллардан фойда олиш йўли ҳақида гапирди\nШу йил 23 июндаги хабарларимиздан бирида 81 ёшли Саудия қироли Салман ибн Абдулазиз ал Сауд 31 ёшли ўғли Муҳаммад бин Салмонни ўз вориси, яъни шаҳзода деб эълон қилганини билдирар экан, янги ворис “нима каромат кўрсатолади?” деб кинояли савол қўйган эдик.\nКиноямизни тушуниш учун қуйидагиларни билиш керак. Бундан бор-йўғи 60-70 йил аввал араблар, жумладан, саудияликлар кийгани иштони ҳам йўқ даражада ғариб ва камбағал эдилар. Ҳаж ва умрага келалаётганлар бўлмаса эди, саудияликлар бундан ҳам баттар аҳволда бўлардилар. Аммо, ўтган асрнинг иккинчи ярмисининг бошларидан Ғарб бутун дунёни автомбиллар билан тўлатиб ташлашга бошлади. Дунёнинг нефтга эҳтиёжи мисли кўрилмаган даражада ортди, нефтга бой араб давлатлари, табиий, Саудия ҳам, ростакам энг бой давлатларга айландилар. Аммо, улар пулни фақат айшу ишратга сарфладилар, ўз мамлакатларида илм-фан ва саноатни ривожлантириш устида ўйлаб ҳам кўрмадилар.\nҲозир нефтнинг нархи кескин тушиб кетди, яқинда Ғарб автомобилларни Қуёш энергияси билан ишлатишга бошласа, араблар яна иштонсиз қолишлари муқаррар эди.\nАйнан шу пайтда, биз нима каромат кўрсатолиши ҳақида кинояли савол қўйган Саудия шаҳзодаси Муҳаммад бин Салмон буюклигини кўсатди ва бу аҳволдан чиқиш йўлини кўрсатди. Унга кўра, нефтдан олинадиган фойданинг ўрнини қоплаш учун Қизил Денгиз соҳилларида ва у ердаги оролчаларда ташкил этилаётган дам олиш жойларига кўпроқ европаликларни жалб қилиш мақсадида, пляжларда аёлларга бикинида бўлиш рухсати берилиши керак. Саудиянинг ҳозирги қонунларига кўра эса, бу мамлакат ҳудудларида ҳамма аёллар, бошларидан тортиб оёқларигача, бутун баданларини ўраб, эркакларнинг эътиборини ўзига тортмайдиган рўдаполардек юришлари шарт.\nЯнги шаҳзоданинг ақллилига ҳайрон қолиш керак. Бу кетишда яқинда ҳаж ва умранинг ҳам кераги бўлмай қолиши муқаррардир. Демак, яқин орада Қуръон ҳам қайтадан тафсир қилинади ва саудияликларга фойдаси бўлмай қолган ҳаж фарзликдан чиқарилади.\nБикинили ярим яланғоч аёллардан олинадиган фойдадан боши айланган Ислом уламолари осонликча шундай қилишларига ҳам ҳеч қандай шубҳа йўқ. “Ҳаракат” эса, Ислом динида ислоҳотлар қилиш қийинлиги ҳақида вайсаб ётган эди.


50 йил бахтли турмуш кечирган оиланинг ёшларга маслаҳати » Ўзбекистон янгиликлари – Zamin.uz\n06 август 2017, 13:31\nЭр ва аёл турмушда узоқ йиллар давомида бахтли ҳаёт кечириб келишган. Уларнинг бир биридан ҳеч қандай сири бўлмаган ва улар ҳар доим ўзаро ички кечинмалари билан ўртоқлашиб келишган. Аёли эридан фақат битта нарсани, — «шкаф устида турган эски оёқ кийимдан қолган қутичани очиб қарамаслигини» илтимос қилган экан.\nЭри ҳам ҳеч қачон турмуш ўртоғидан қутичанинг ичида нима борлигини сўрамаган. У қутичанинг ичидан аёлларга таъллуқли нарса бор бўлса керак деган тахмин билан юрган.\nБир кун келиб аёл қаттиқ бетоб бўлибди. Шунда аёл эридан бояги қутичани унга шифохонага олиб келиб беришини сўрабди. Сабаби қутичани очиш ва ундаги сирни айтиш вақти келибди.\nЭри уйига келиб қутичани қидириб топади ва уни очади. Очса қутича ичида иккита қўлдан тўқилган қўғирчоқ ва 95.000 АҚШ доллари турган бўлади.\nБу қандай қилиб? Қаердан шунча …..?! Бунча катта суммадан эри анча вақт ўзига кела олмабди.\nШунда аёли – “Биз турмуш қуришимиздан аввал, бувим менга ҳеч қачон турмуш ўртоғим билан баҳслашмасликни, агар қачонки мен турмуш ўртоғимдан хафа бўлсам, унга ҳеч гап қайтармасдан ўтириб қўғирчоқ тўқишимни насиҳат қилгандилар”.\nЭри жуда хурсанд бўлди, сабаби қутичада атиги иккита қўғирчоқ бор эди. “50 йил биргаликда ўтказган ҳаётимиз давомида бор йўғи икки марта мендан хафа бўлган экансиз” – деди ва аёлини бағрига босиб унга раҳмат айтди.\n— Пулларчи, пуллар қаердан келди? – сўради эри.\n— Пулларми? – жилмайиб жавоб берди аёл. Булар сотилган қўғирчоқлардан йиғилган пуллар.\nБахтли турмуш кечириш учун оилада аёл кишининг донолиги қанчалик муҳим аҳамиятга эга. Аёл кишининг оилада ўзини тутиши бу ҳақиқий бахтли турмушнинг асосий омилларидан бири бўлиб хизмат қилади.\nБу ҳикоядан яна қандай хулоса чиқазиш мумкин? Нима деб ўйлайсиз?\nЯнгиликлар » Ҳаёт тарзи » 50 йил бахтли турмуш кечирган оиланинг ёшларга маслаҳати\n17:55 Янги йилда севимли рафиқангизга нима совға қилмоқчисиз?


Вазирликларнинг ҳудудий бўлинмалари битта бинога жамланади - Namanganliklar.uz\nДавлат бошқаруви органлари ва ҳокимликлар самарадорлигини ошириш орқали аҳоли фаровонлигини таъминлаш ва «мобиль бошқарув аппарати»ни яратиш мақсадида 2022–2023 йилларга мўлжалланган Янги Ўзбекистон маъмурий ислоҳотлари дастурини ишлаб чиқиш бўйича ташкилий чора-тадбирлар тўғрисидаги Президент Фармойиши қабул қилинди.\nдавлат бошқаруви органларининг мақомини белгилаш;\nтакрорланувчи вазифа ва функцияларини қисқартириш;\nраҳбар ўринбосарларининг йўналишлар кесимидаги жавобгарлик чегараларини аниқ белгилаш;\nвазирлик ва идоралар штат бирликларини мақбуллаштириш;\nбошқарув жараёнини автоматлаштириш, иш юритувини тўлиқ рақамлаштириш;\n«Очиқ идора» лойиҳасини амалга ошириш;\nдавлат хизматларини тўлиқ рақамлаштириш ва фуқароларнинг сансалорлигига барҳам бериш;\nвазирлик ва идораларнинг айрим функцияларини нодавлат секторига ўтказиш;\nтегишли вазирлик ва идораларнинг ҳудудий бўлинмаларини битта маъмурий бинога жойлаштириш\nорқали аҳолига «Ягона дарча» тизими асосида хизмат кўрсатиш;\nкадрларни танлов асосида ва кенг рақобат муҳитида ишга қабул қилишни тўлиқ жорий қилиш;\nўз устида ишламайдиган ва масъулияти бўлмаган кадрларга нисбатан «жамоавий таъсир»ни амалга ошириш;\nвазирлик ва идораларда ягона кадрлар рейтингини юритиш;\nдавлат хизматчилари томонидан олинадиган кафолатланган бепул хизматлар ва воситалар пакетини ишлаб чиқиш;\nтендер ва танловларни очиқ ва шаффоф ҳолда ўтказиш тизимини такомиллаштириш;\nхалқ депутатлари Кенгашларининг маҳаллалардаги мавжуд муаммоларни ҳал қилишдаги ролини ошириш;\nмаҳаллий вакиллик органларида доимий асосда фаолият юритувчи депутатлар корпусини шакллантириш;\nҳокимлар, уларнинг ўринбосарлари ва маслаҳатчиларининг ваколат чегарасини аниқ белгилашдан иборат бўлади.\n1 035 Ko'rishlar\nГиннесснинг рекордлар китобига киритилган энг кекса одам вафот этди


Европа Иттифоқига саёҳат қилиш учун ЖССТ томонидан тан олинган вакцинани олиш керак\n28 Iyun 15:00 / Published in COVID-19\nЕвропа Иттифоқига саёҳат қилиш учун сизга ЖССТ томонидан тан олинган дори билан эмлаш керак\nЖаҳон соғлиқни сақлаш ташкилоти томонидан расман тан олинган ва Европа Иттифоқида фойдаланиш учун тасдиқланган дори-дармонларни эмлаш учун вакциналар Ўзбекистонга келтирилади.\nДори воситалари шу йилнинг август ойида етказиб берилади.\nЭслатиб ўтамиз, яқин келажакда фақат тўлиқ вактсиналанган учинчи давлат фуқаролари Европа Иттифоқи ва Шенген ҳудудига киритилади. Бундан ташқари, уларнинг саёҳат мақсади ҳар қандай, шу жумладан туризм бўлиши мумкин. Тўлиқ эмлаш, охирги дозадан бери камида 14 кун ўтганлигини англатади. Энди Европа Иттифоқи мамлакатлари учинчи давлат фуқароларига фақат Европа Иттифоқида яшаган ёки яхши сабаб билан саёҳат қилган тақдирда ташриф буюришга рухсат беришади.\nЕвропа Иттифоқида рўйхатдан ўтган вактсиналардан бири билан эмланганлар қабул қилинади: BioNTech/Pfizer, Moderna, AstraZeneca ва Johnson & Johnson. Бу, масалан, Украинада ишлатиладиган Жанубий Кореянинг AstraZeneca-га ҳам тегишли.\nCovieShield вакцинаси (AstraZeneca-нинг ҳинд аналоги) билан эмланганлар, шунингдек, Хитойнинг Sinopharm компаниясининг препарати билан ҳеч қандай муаммо бўлмаслиги керак. Ушбу иккита вакцинани Жаҳон соғлиқни сақлаш ташкилоти (ЖССТ) фавқулодда вазиятларда фойдаланиш учун тавсия қилади.\nСўнгги пайтларда Соғлиқни сақлаш вазирлиги ва Инновация вазирлигига ушбу вазият билан боғлиқ равишда Европага ва бошқа хорижий мамлакатларга саёҳат қилаётган фуқаролар, хусусан талабалар қандай бўлиши кераклиги тўғрисида кўплаб саволлар келиб тушмоқда.\nСанитария-эпидемиологик фаровонлик ва соғлиқни сақлаш хизмати бошлиғининг ўринбосари Ботир Қурбоновнинг сўзларига кўра, август ойида Ўзбекистонга AstraZeneca (CovieShield эмас), BioNTech/Pfizer, Moderna каби вакциналардан бири ёки Covax доирасида ЖССТ томонидан тан олинган бошқа вакцина импорт қилиниши кутилмоқда.\nУлардан Европа Иттифоқига кетиш ниятида бўлган Ўзбекистон фуқаролари фойдаланиши мумкин.\nTagged under: ЕВРОПА, ЕВРОПА ИТТИФОҚИ, САЁҲАТ, ЭМЛАШ\nРоссияга қарши вакцинанинг янги партияси Ўзбекистонга келди


14 Апр 2019 3032\nЎзбекистон Республикаси Президенти Шавкат Мирзиёевнинг таклифига биноан Қозоғистон Республикаси Президенти Қосим-Жомарт Тоқаев 14 апрель куни икки кунлик давлат ташрифи билан мамлакатимизга келди.\nИслом Каримов номидаги Тошкент халқаро аэропортида Қозоғистон Республикаси Президенти Қосим-Жомарт Тоқаевни Ўзбекистон Республикаси Бош вазири Абдулла Арипов кутиб олди.\nТантанали кутиб олиш маросимидан сўнг Қозоғистон делегацияси ўзи учун ажратилган қароргоҳга йўл олди.\nАввал хабар берилганидек, давлат раҳбарлари Қосим-Жомарт Тоқаевнинг Қозоғистон Президенти лавозимига киришганидан сўнг илк бор учрашадилар.\nПрезидентлар қўшни қардош мамлакатда муваффақиятли якунига етган Ўзбекистон йилининг мантиқий давоми бўладиган Ўзбекистонда Қозоғистон йилининг расмий очилиш маросимида ҳам иштирок этадилар.\n14 Июл 2020 3104\n24 Июл 2020 2583\n24 Июл 2020 2572\n24 Июл 2020 2553\n22 Июл 2020 2527\n20 Июл 2020 2411\n24 Июл 2020 2241\n24 Июл 2020 2221\n24 Июл 2020 2197\n24 Июл 2020 2171\n24 Июл 2020 2158\n24 Июл 2020 2103\n24 Июл 2020 2096\n24 Июл 2020 1880\n14 Июл 2020 1791\n14 Июл 2020 1669\n24 Июл 2020 1656\n24 Июл 2020 1461\n21 Июл 2020 1386\n15 Июл 2020 1372


Абдурашидхонов Мунаввар қори\nВафот этган сана: 1931 йил\nЎзбек халқининг таниқли инсонларидан бири, ўтган асрнинг бошида халқ озодлиги учун кураш илҳомчиси бўлган шахснинг ҳаёти ва ижоди фақат мустақиллик пайтларидагина ўрганила бошлади. Совет ҳукуматининг биринчи рақамли душмани, озодлик учун ўзбек курашчиларининг бошчиси бўлмиш Мунавварнинг фаолиятини ўрганиш тақиқланган эди.\nXX аср зиёли ўзбеклари томонидан бир овоздан “маънавий илҳомчи”, “буюк миллатнинг буюк келажак мақсадлари учун туну-кун тиним билмаган халқ хизматкори”, деб топилган адабиётшунос, тарбиячи, муҳаррир, маориф, жамоат арбоби Мунаввар қори Абдурашидхонов 1878 йил Тошкент шаҳрининг ҳозирги Шайхонтохур тумани, Дархон маҳалласида ўқитувчилар оиласида туғилган. Эшонқули додгоҳ (Тошкент) ва Мирараб (Бухоро) мадрасасида таълим олгач, Тошкентнинг Дархон масжидида имом бўлиб ишлайди.\nХIХ аср охирида Мунаввар қори жадидчилик ҳаракатида фаол иштирок этади. 1901 йил аввал ўз уйида жадидчилик мактабини очади, кейинроқ Тошкентнинг бошқа даҳаларида ҳам очади. У мактаблар учун грамматика ва алифбо асослари ифодаланган “Биринчи устоз” номли янги усулдаги илк дарсликни тайёрлайди. “Иккинчи устоз” деб номланган иккинчи китобида ўқиш ва ёзишга қаратилган услубни, шунингдек, оиладаги ўзаро муносабатларни ёритган. Мунаввар қори, шу билан бирга илк математика дарслигини тайёрлаган. "Тажвид ал-Қуръон", “Ер майдони” каби қўлланмалар тайёрлаб, уларни нашрдан чиқаради. Болакайлар учун эса шеър ва ҳикоялар ёзади. 1909 йил Тошкентда “Жамияти хайрия” иттифоқини ва “Турон” уяшмасини ташкил қилади.\nМунаввар қори 1906 йил “Хуршид” биринчи газета нашриётини очади. Кейинроқ у ердаги “Нажот”, “Кенгаш” газеталарида муҳаррир, “Садойи Туркистон” газетасида эса бош муҳаррир лавозимларида фаолият юритади.\nМунаввар қори Абдурашидхонов ўзбек театри асосчиларидан бири. У театр ёрдамида “бузуқ одатлар” ва уларни тузатишни кўрсатган. Унинг труппаси “Турон” деб номланган. Труппа 1914 йилдан 1924 йилга қадар фаолият кўрсатган.\nМунаввар қори 1917 йил февраль революциясидан сўнг Туркистон халқ демократик давлатининг яратилиш ғоясини очиқдан-очиқ ифода қилади. У Қўқонда яратилган “Туркистон Мухторияти”ни қўллаб-қувватлайди. 1918 йил апрель ойида Туркистон давлат университети ректори этиб тайинланади. 1918 йил “Турк ўчоғи” илмий-маърифий жамиятини очади.\nМунаввар қори 20-йиллар “Миллий иттифоқ” ва “Миллий истиқлол” яширин ташкилотларига бошчилик қилган.\n20-йиллар ўрталарида репрессия кучаяди ва Мунаввар қори барча лавозимлардан четлатилинади. Бироқ, бу ҳам уни мустақиллик ғоясини илгари суришига тўсқинлик қила олмади.\nҲамза, Элбек, Ойбек, Акмал Икромов, Абдулҳай Тожиев, Салимхон Тиллахонов, Қаюм Рамазон, Баҳром Ҳайдарий, Маннон Уйғур каби маданият арбоблари, адабиётшунослар, олимлар Мунаввар қорининг ўқувчилари бўлишган.\nУ 1929 йил ҳибсга олинган ва 1931 йил отиб ташланган. Москва шаҳридаги Ваганьково қабристонига қўйилган.


ШОҲНИНГ КЕЧИККАН ИНЪОМИ - Darakchi\nМОЗИЙДАН САДО 16.11.2016, 12:33\nЁхуд “Шоҳнома” муаллифининг аянчли қисмати хусусида\nВақтики Абулқосим Фирдавсий “Шоҳнома”ни ёзиб битиргандан сўнг ўша давр таомилига мувофиқ ўз асарини энг зўр ҳукмдор Маҳмуд Ғазнавийга кўп қийинчиликлар, тўсқинликлар билан тортиқ қилганида асар Султонга маъқул бўлади ва ўз вазири Хожа Ҳасан Маймандийга: “Фирдавсийга юз минг дирам қизил тилло берилсин, зеро Одам Атодан шу кунгача ҳеч ким бунчалик назм айтмаган ва айта олмайди ҳам”, – деб буюради.\nВазир Маймандийнинг эса шоирга нисбатан дилида ғарази бор эди: Фирдавсий султон даргоҳи аъёнларидан бир қанчасини мадҳ этган ҳолда Маймандийни тилга ҳам олмаган эди. Шу боисдан у Султонга: “Фирдавсийга ҳар қанча инъом берилса арзийди, аммо оз-оздан берилгани маъқулмикин?”– дейди.\n“Нима, хазинамда шунчалик зар йўқми?”– дейди Султон жаҳл билан. “Султоним, агар истасалар ундан юз чандон ортиғи билан топилади, – дейди вазир, – аммо бундай катта бойликни кўрган одам хурсандликдан юраги ёрилиб ўлиши мумкин. Гарчи Фирдавсий рофизий ва муътазилий бўлса ҳам ачинасан киши...”\nВазирнинг атайлаб тўқиб айтган бу гаплари мутаассиб султонга ёмон таъсир қилади ва у қовоғини солиб: “Билганингни қил. Ишқилиб, уни рози қилсанг бўлди...”– дейди.\nТилла ўрнига кумуш\nВазирнинг буйруғи билан Фирдавсийга олтмиш минг дирам кумуш пул олиб бориб берадилар. Ўз меҳнатига берилган бу арзимаган ҳақни кўриб хафа бўлган шоир бу кумуш чақаларнинг бир қисмини ҳаммомчига, бир қисмини бўзчига ва бир қисмини уни олиб келган кишига беради ва: “Султонга менинг таъзимимни етказ. Мен ўз асаримни молу дунё учун эмас, ўз номимнинг боқий қолиши учун ёзганман”, – дейди.\nБу гап Султонга етиб боргач, у Хожа Ҳасанга ғазаб қилиб: “Мана, сендан чиққан маслаҳатнинг оқибати. Энди шоир мени бадном қилади”, – дейди. Бунга жавобан вазир: “Шоҳим, Султондан нимаики келса, фуқаро уни улуғ тутиши лозим. Унга бир бўлак кесак бериладиган бўлса ҳам уни хор қилмаслиги шарт. Бу одам сизнинг инъомингизни хор қилибди, жазога лойиқдир”, – дейди.\nСултон бу сўзларга ишониб: “Фармоним шу: бундай қарматий фил оёқлари остига ташлансин”, – деб буйруқ беради.\nБу даҳшатли фармондан саройдаги дўстлари орқали огоҳ бўлган Фирдавсий зудлик билан Ғазнадан чиқиб кетади. Шоҳ дарғазаб бўлиб Хожа Ҳасан Маймандийни қатл эттиради.\nОрадан йиллар ўтади. Фирдавсий Маҳмуд Ғазнавий ғазабидан қочиб, яшириниб юради. Бу орада Султон ғуз қабиласи билан уруш олиб боради, улар ўртасида музокара – ёзишмалар бўлиб ўтади, ғузлар Султонга мардлик ва жасорат уфуриб турган шеърий парча билан жавоб қиладилар. Султон бу ажойиб шеърий парча қаердан олинган, қайси шоирники, деб сўраганда бу оташнафас мисралар Фирдавсийнинг “Шоҳнома”сидан эканлигини айтишади.\nСултон шундагина қандай мислсиз, жавоҳирлардан ҳам қиммат асардан юз ўгирганлигини пайқаб, ўз хатосини тушунади ва юз минг мисқол тиллони туяларга ортиб, Тусга элтишни, Фирдавсийга топшириб, ундан узр сўрашни буюради. Аммо Туснинг бир дарвозасидан Султон тиллолари ортилган туялар кирганда унинг иккинчи дарвозасидан Фирдавсийнинг тобути чиқиб бораётган эди...\nОрдана минг йилдан кўпроқ вақт ўтган бўлса-да, Фирдавсийнинг шоҳ асари “Шоҳнома” дунё адабиётининг бемисл жавоҳирларидан бири сифатида қалблардан жой олиб келмоқда.


Хушхабар: куни кеча тақдим этилган Pixel 2 ва Pixel 2 XL учун ҳозироқ буюртма бериш мумкин! - Terabayt.Uz\nХушхабар: куни кеча тақдим этилган Pixel 2 ва Pixel 2 XL учун ҳозироқ буюртма бериш мумкин!\n4 октябрь куни Google компанияси АҚШнинг Калифорния штатида ўзининг янги авлод Pixel смартфонлари – Pixel 2 ва Pixel 2 XL мобил алоқа воситаларини тақдим қилганлигидан хабарингиз бор.\nМазкур икки смартфон купертинолик гигантнинг «юбилей айфони» – iPhone X моделининг Андроиддаги аналоги сифатида кўрилаётир. Уларнинг техник хусусиятларини мана бу мақоламиздан ўқиб, батафсил билиб олишингиз мумкин.\nХабар берилганидек, тақдим этилган кунданоқ ушбу смартфонларга Австралия, Канада, Германия, Ҳиндистон, Буюк Британия ва АҚШда олдиндан буюртмалар олинади. Шу буюртмалар асосида Google Pixel 2 смартфони 15 октябрдан, Pixel 2 XL эса 15 ноябрдан етказиб берила бошлайди. Бошқа мамлакатлардаги харидорлар учун эса бундай имконият расман кейинроқ тақдим этилади.\nЛекин сайтимиз ҳамкорларидан бири ўзбекистонлик хоҳловчилар учун ҳам ҳозирданоқ ушбу энг илғор Андроид-смартфонларни олдиндан буюртма бериш асосида етказиб беришни йўлга қўйган.\nНархлари масаласига келсак. Хабарингиз борки, ҳар иккала қурилма ҳам ички хотирасининг ҳажмига кўра икки хил талқинда ишлаб чиқарилади. Уларнинг нархлари ҳам шунга қараб қуйидагича фарқланади:\nGoogle Pixel 2, тезкор/ички хотираси 4/64 ГБ, нархи – 6 970 000 сўм\nGoogle Pixel 2, тезкор/ички хотираси 4/128 ГБ, нархи – 7 790 000 сўм\nGoogle Pixel 2 XL, тезкор/ички хотираси 4/64 ГБ, нархи – 8 610 000 сўм\nGoogle Pixel 2 XL, тезкор/ички хотираси 4/128 ГБ, нархи – 9 430 000 сўм\nБуюртма билан харид қилиш тартиби қуйидагича: сиз шу иккита модел – Pixel 2 ва Pixel 2 XL смартфонларидан ўзингиз танлаган бири учун олдиндан буюртма берасиз ва нархининг 20 фоизини тўлайсиз. Сиз танлаган моделдаги қурилмани етказиб бериш бошланганидан кейинги икки ҳафталик муддатда смартфонни қабул қилиб оласиз.\nЭнг замонавий технологик хусусиятларга эга Google Pixel 2 ёки Pixel 2 XL смартфонларига буюртма беришни истасангиз, у ҳолда +998-97-773-44-12 телефон рақами орқали сайтимиз менежерига мурожаат қилишингиз мумкин. Илтимос, мурожаат этганингизда, сайтда берилган маълумотларни қайтадан сўраб овора қилманг, ўзингизнинг ва ўзгаларнинг вақтини қадрланг.\n#Google #Pixel 2 #андроид смартфон #нархлар #хабарлар #Pixel 2 XL\nАЛОҚА: [email protected].uz


Аёлларга хос илм мажлиси қуриш ва уларни эҳтиёж бўлганда эркаклардан алоҳида бўлган бир ўринда ажратишлик, яъни ажратиб дарс беришлик - Ўзбек тили - Муҳаммад Шокир Шариф\nPDF 544.5 KB 2019-05-02\nباب تخصيص النساء بمجالس العلم وإفرادهن بمكان مستقل عن الرجال عند الحاجة\n12- боб. Аёлларга хос илм мажлиси қуриш ва уларни эҳтиёж бўлганда эркаклардан алоҳида бўлган бир ўринда ажратишлик, яъни ажратиб дарс беришлик\nАбу Ҳурайра розияллоҳу анҳудан ривоят қили-нади, дедилар: «Бир неча аёл Расулуллоҳ соллаллоҳу алайҳи ва саллам ҳузурларига келдилар ва дедилар: «Эй Расулуллоҳ, эркаклар туфайли биз сизнинг мажлисингизга яқинлаша олмаймиз, бизга ҳам бир кунни ваъда қилинг, ана шу кунда биз сизнинг олдингизга келайлик». Ул зот айтдиларки: «Мавъи-дингиз фалончининг уйи, деб бир мавъидни белгила-дилар». Ул зот ана шу кунда ва ана шу мавъидга келдилар. Аёллар жамланишган эди. Абу Ҳурайра айтадилар: Расулуллоҳ соллаллоҳу алайҳи ва саллам айтган сўзлардан бири: «Қай бир аёл фарзандларидан учтасини топширадиган бўлса ва уларнинг ажрларини умид қилса, албатта жаннатга киради». Бир аёл сўрадики: Иккита бўлсачи? Ул зот: «Иккита бўлса ҳам» — дедилар. Бошқа бир ривоятда: «Битта бўлса ҳам» деганлари келган.\nАҳли Мадина мусулмонлари Расулуллоҳ соллал-лоҳу алайҳи ва салламдан илмни олишарди, улар илм олишда жуда ҳам ҳарис эдилар. Ҳаттоки Расулуллоҳ соллаллоҳу алайҳи ва салламнинг мажлисларига тиқилинч қилиб ўтиришар эди. Чунки, улар ул зотдан дунё ва охиратдаги саодатлари ва нажотлари ҳақидаги илмни олишар эди. Аёллар эркакларга аралашишдан ман қилинганликлари туфайли Расулуллоҳ соллаллоҳу алайҳи ва салламга яқинлаша олмасдилар, мажлисла-рига қатнаша олмасдилар. Шу туфайли улар гоҳи илмлардан қолиб кетишар эди. Гоҳо эркаклар баъзи илмларни еткизишар эди, лекин аксар ҳолатда улар илмдан маҳрум бўлиб қолишар эди. Шунинг учун аёллардан бир жамоаси келдида, Расулуллоҳ соллал-лоҳу алайҳи ва салламга айтдилар: Бизнинг ҳам ўзимизнинг саволларимиз бор, бизга ҳам бир мажлис ажратсангиз, биз ўша саволларимизга жавоб олсак, бизга ҳам динимизни таълим берсангиз дейишди. Шунда Расулуллоҳ соллаллоҳу алайҳи ва саллам уларнинг талабларига ижобат қилдилар ва бир кунни белгиладилар ва ана шу кунда бориб уларга мавъиза қилдилар.\nБешинчи фойда: Саҳобийя аёлларнинг тақволари, уларнинг эркакларга аралашишдан, тиқилинч қилиш-дан узоқ бўлишлари. Улар илмга жуда ҳам ҳарис эдилар, шу билан бирга улар эркакларга яқинлашиб, улар билан тиқилинч қилиб мажлисларга қатнашма-дилар.\nАёл кишининг талаби илмга чиқишлигининг жоизлиги. Чунки, бу аёлларнинг ҳаммаси ана шу фалончининг уйига боришди. Валиюл-амр (мусулмон-ларнинг роийси, волийси) раиятига эътибор қилиши керак. Агар уларга бир нарса қиламан, деб ваъда қилган бўлса, албатта вафо қилиши керак. У ҳар қанча иши кўп бўлсин, бошқа бўлсин, бунинг фарқи йўқ. Мана, Расулуллоҳ соллаллоҳу алайҳи ва саллам ваъда қилдилар ва ваъдаларининг устидан чиқдилар.\nОлинадиган фойдалардан яна бири омонатдор кишилар билан аёлларнинг шаръий масалаларда, шаръий ҳожатлари бўладиган бўлса сўзлашишлари-нинг жоизлиги.\n13- боб: Аёлларсиз фақат эркакларнинг ўзлари жанозани кўтаришлари ҳақидаги боб.\nАбу Саид Худрий розияллоҳу таоло анҳудан ривоят қилинади Расулуллоҳ соллаллоҳу алайҳи ва саллам дедилар: «Жаноза қўйиладиган бўлса, яъни маййит тобутга қўйилса ва уни кишилар (эркаклар) елкаларига кўтарсалар, солиҳ бўладиган бўлса (яхши бўладиган бўлса), айтадики: Мени тезроқ олиб боринглар. Агар яхши бўлмайдиган бўлса, айтадики: Эҳ, бунинг ҳолига вой бўлсин! Уни қаерга олиб кетмоқдалар? Унинг овозини инсондан бошқа ҳамма нарса эшитади. Агар инсон этишганида хушидан кетган бўлар эди» (Бухорий ривояти).\nГоҳи ишларни бажаришда ёки умуман гоҳи ишларда эркаклар ва аёллар жамланиши мумкин ва бу жамланишсиз бўлмайди. Гоҳи ишларда жамланишса ҳам, эркакларнинг ўзи бу ишни аёлларнинг иштиро-кисиз ҳам бажариб қўйишлари мумкин бўлади. Жамланиб қилиш лозим бўлган ишларда шариат аралашишдан қайтарди. Бунга мисол жамоат намози; аёллар ҳам, эркаклар ҳам бир масжидда жамоат намозида иштирок этишади. Тавоф; буни аралашмас-дан бажаришнинг иложиси йўқ, эркакларни алоҳида, аёлларни алоҳида қилиш имконсиз. Кўчаларда юриш; эркаклар ҳам, аёллар ҳам ҳожатлари учун чиққан бўлишади, ҳамма шу кўчадан юриши лозим. Демак, бунга ўхшаган ҳолатларда аёлларни ман қилиш мумкин эмас, иложи йўқ. Шундай экан уларни аралашишдан қайтарилади, намозни алоҳида, орқада туриб ўқишади ёки парда ортида, муайян бир жойда ўқишади. Тавофда; эркакларга аралашмасдан чеккада тавоф қилишади. Йўлларда; айтиб ўтдик йўлнинг ўртаси эркаклар учун, чекасида аёллар юради.\nГоҳи ишлар бўладики буни эркакларнинг ўзлари аёлларсиз бажариб қўйишлари мумкин бўлади. Жаноза, яъни маййитни дафн қилиш шу жумладандир. Яъни, аёллар жаноза намозига қатнашсалар ҳам лекин маййитни кўтариш, қабристонга олиб бориш, уни дафн қилишда иштирок этмайдилар. Чунки, уларнинг бу ишларни қилишларига ҳожат йўқ. Қуйида Ибн Ҳажарнинг сўзларида бунинг чиройли тафсилоти келади.\nУшбу ҳадиснинг далолатига кўра жанозани аслида эркаклар кўтарар экан. Ҳаттоки имом Бухорий ўзларининг саҳиҳларида «Аёлларсиз, ёлғиз эркаклар-нинг ўзлари жанозани, яъни маййитни кўтаришлари ҳақидаги боб», деб боб қўйганлар (бобни номлаган-лар) ва бунга мазкур ҳадисни далил қилиб келтир-ганлар. Баъзи аҳли илмлар аёлларнинг жаноза (маййит)ни кўтаришда қатнашмасликларининг сабаб-лари ихтилотдан сақланишлик учундир, аралашишдан сақланиш учундир, деганлар. Ибн Ҳажар айтадилар: Нававий «Муҳаззаб»нинг шарҳида нақл қилганки: «Уламолар ўртасида бу масалада ҳеч қандай хилоф йўқ». Бунинг сабаби юқорида айтиб ўтилган гаплар; Маййитни фақат эркаклар кўтариб боришлари керак. Агар аёллар уни кўтарадиган бўлса, бу уларни эркаклар билан аралашишларига сабаб бўлади, бу эса фитнага олиб боради. Буни ўзингиз ҳам тасаввур қилиб кўринг. Аслида маййитни (тобутни) кўтарил-ганда жуда ҳам тез юрилади, чунки бунга ҳадис бор. Расулуллоҳ соллаллоҳу алайҳи ва саллам айтганлар: «Жанозани шоштиринглар, тезроқ олиб боринглар». Тасаввур қилинг: Эркак-аёл аралаш кўтариб кетяпти, бу ерда маййит эсдан чиқиб қолади, бу ердаги фитнанинг кучлилигидан маййит эсдан чиқиб қолади. Чунки, кўтариш деганда қўллар юқорига кўтарилган бўлади, агар аёл киши кўтарадиган бўлса очилиш-сочилиш содир бўлади. Ундан ташқари тез юришда уриниш-туртиниш деган нарса бўлади. Шунинг учун шариатимиз аёлларни бундай ўринлардан сақлаган ва бу каби оғир ишларни эркакларга топширган. Бундан ташқари аёллар агар жанозани (маййитни) кўтариша-диган бўлса, аслида улар азахонадан бошлаб дод-вой қилишади, улар бундай мусибатларни кўтариша олмайди. Маййитни кўтариб кетаётган ҳолатдаги уларнинг ҳолатини тасаввур қилиб кўринг: Улар бутун йиғи-сиғи, дод-вой билан кўтаришади, ундан ташқари маййитни қабрга туширилаётган пайтда маййитни кафанланган ҳолатда кўриб хушдан кетишлар бўлиши мумкин, аёлларда ҳар хил ҳолатлар содир бўлиши мумкин. Шунинг учун, аёлларнинг табиати риоя қилиниб, уларни маййитни кўтариш ва дафн қилишдан озод қилинган.\nУмму Атийя розияллоҳу анҳодан ривоят қилинади айтдиларки: «Биз жанозаларга эргашишдан қайтарил-дик». Бу ҳадисни ҳам имом Бухорий ривоят қилган-лар.\nДемак, ушбу ҳадисдан оладиган фойдаларимиз: Маййит елкаларда кўтарилиб кетаётганда, қабрга кетаётганда гапирар экан. Унинг мана шу ҳолатда гапирган гапининг овози бўлар экан, бироқ буни инсон эшитмас экан, инсондан бошқа бутун жонзот эшитар экан. Инсон тобутда кетар экан Аллоҳ таоло унга тайёрлаб қўйган яхшилик ва ёмонликни амалига қараб билади. Чунки, ҳадисда келдики: Ё мени тезроқ оборинглар дейди, ёки: Эҳ, ҳолига вой бўлсин қаерга олиб кетяпсизлар! дейди. Яхшиликни кўрган, яхши-ликни билган банда тезроқ мени олиб боринглар, тез-тез юринглар, бўлинглар, мени тезроқ қабримга олиб боринглар, деб шошади, яъни ўзига тайёрлаб қўйилган неъматларни кўриш учун, тезроқ ўшанга бориш учун. Аммо ҳолига вой бўладиган инсон эса вой мени қаерга олиб кетяпсизлар? Шоядки мени олиб бормасанглар эди, шоядки ўлмаса эди! — ва ҳоказо деб ўз ҳолига войлар тилаб қолади.\nФойдалардан яна бири: Маййит шу дунёда қилган бепарволикларига шундай аламланадики, ҳаттоки унинг аламланишини эшитган инсон — агар эшитадиган бўлса — хушидан кетиб қоларди. Яъни, бу ерда маййитнинг иккита ҳолати бор дейилди. Биринчисида хурсандчилик, «Мени тезроқ олиб боринглар» буни эшитадиган бўлса, одам яхшиликни эшитган пайтда хушидан кетмайди. Хушидан кетиш қачонки ёмонликни эшитган бўлса, ёмонликни эшитганда хушидан кетади, қўрқиб кетади. Шунинг учун, кеч бўлмасдан туриб тезроқ хатоларни ўнглаб, солиҳ амалларни қилишга шошилишимиз керак бўлади.\nЯна битта оладиган фойдамиз: Яхши кишилар учун қабрда неъматнинг борлиги. Биз буни исбот қиламиз (тасдиқлаймиз), чунки бу ерда «Мени тезроқ олиб боринглар» деб маййит айтяпти. Қаерга олиб боринглар? Шу менга тайёрлаб қўйилган неъматларга олиб боринглар. Бу ҳадисда қабрда бўладиган азобларга ҳам далил бор. Ёмонлар учун қабрда бўладиган азоблар ҳам бор. Буни «Эҳ, ҳолига вой бўлсин! Буни қаерга олиб кетяптилар? — деган сўздан фойда қилиб оламиз. Демак, шариати исломийя қайси ўринда аёлларнинг иштирокисиз бир ишни бажа-ришни иложи бўлса, шу ўринда эркакларни ўзига шу ишни юклаб, аёлларни бу ишдан озод қилган. Иложсиз эркак-аёл аралашадиган ўринларда уларни иложи борича бир-бирларидан узоқ қилишликка ҳарис бўлган.\nАёлларга хос дарслар (02) “Уйдан чиқишга рухсат ўринлари”


Адолат истаб ёхуд мутасаддилар лоқайдлиги қачон тугайди? » Фаровон юрт\nАдолат истаб ёхуд мутасаддилар лоқайдлиги қачон тугайди?\nМамлакатимизнинг энг сўлим гўшаларидан бири бўлган, саксон ёшни қарши олаётган Сурхондарё вилояти республикамизнинг жанубишарқида, Сурхон-Шеробод водийсида жойлашган. Вилоят номи воҳадан оқиб ўтувчи форс-тожик тилида “қизил” деган маънони англатувчи “Сурхон” дарёси номидан келиб чиққан. Жанубидан Амударё бўйлаб Афғонистон, шимолий, шимоли-шарқ ва шарқдан Тожикистон, жануби-ғарбдан Туркманистон, шим.ғарбдан Қашқадарё вилояти билан чегарадош. Бугунги кунда 20,1 минг км² майдонга эга вилоятнинг 13 туман ва 8 шаҳри бор.\nВилоят ҳудудида жойлашган тоғларда неотектоника жараёнлари давом этаётгани боис, тоғлар кўтарилиб, ботиқ чўкиб бормоқда. Тоғлар билан текислик орасида адир ва тоғ олди зонаси жойлашган. Тоғлар шимолдан совуқ ҳаво оқимларини тўсиб туриши натижасида субтропик ўсимликлар ўстириш учун қулай иқлим шароити вужудга келган. Тоғ зонаси ва адирларда, асосан, ғалла етиштирилади, чорва учун ёзги яйлов.\nДарё бўйларида юлғун, жийда, туранғил, терак, савағич, қиёқ, қамиш; адир ва тоғларнинг пастки ён бағирларида бир йиллик эфемерлар, 1200–2500 м баландликларида эфемерлар билан бирга арча, писта, қайин, тол, ёнғоқ, олма, заранг ўрмонлари учрайди. Боботоғ тизмаси ён бағирларида республиканинг энг йирик табиий пистазорлари жойлашган. Баланд тоғ зонаси субалп ва алп ўтлоқлари билан банд.\nСурхондарёликлар чорвачилик баробарида қиру адирларда пистани етиштириш билан шуғулланишади. Фермер хўжаликларининг республикамиз бозорларини олий навли писта билан тўлдиришда муносиб ҳиссаси бор.\nУзунлик Бобомурод Жонқобилов ҳам тумандаги захирадаги бўш ерларни ўзлаштириб, чорвачилик ва боғдорчилик билан шуғулланишга, ишсиз юрган ўн нафарга яқин қўни-қўшниларини иш билан таъминлашни мақсад қилганди. Яхши ниятда ташкил этган “Озодбек Омад Файз” масъулияти чекланган жамияти ривожлантириш орқали мамлакатимиз иқтисодиётига ўз ҳиссасини қўшмоқчи бўлди. Минг афсуски, тумандаги катта идораларга кўп бора қатнайвейрмасин, бирорта мутасадди раҳбар унга жўяли жавоб бермади.\nБ.Жонқобилов ўйлай-ўйлай “Фаровон юрт” хайрия жамоат бирлашмасига мактуб йўллади. Бирлашма раиси сурхонлик тадбиркорга кўмак бериш мақсадида ишчи гуруҳ билан бирга Узун туманига сафар қилишди.\nУмид илинжида боши қотган тадбиркор ишчи гуруҳи ташрифидан боши осмонга етди. “Фаровон юрт” ХЖБ раиси гуруҳи билан Бобомурод аканинг хонадонида бўлишди. Меҳмондўст сурхон оиласи меҳмонларни бир пиёла чойга таклиф этди. Дастурхон устида ота ўғлининг неча ойдирки, туман идораларида сарсон-саргардон юрганлиги, ваҳоланки, ўша захирадаги бўш ер контурларидан “Махмарайимбобо” фермер хўжалиги 15 йилдан бери ўз манфаати йўлида ҳосил етиштириб келаётганини куюниб сўзлаб берди. Ҳавас қилса арзигулик оила бошлиғи, маҳалладаги энг намунали оилалардан саналадиган Жонқобиловлар оиласи билан танишиб, улар билан ҳамсуҳбат бўлганимиздан қувондик...\nБобомурод пойтахтдан келган ишчи гуруҳни олиб, айтилган манзилдаги захирадаги 300 гектар бўш ер контурларини кўришди. Ушбу ҳолат юзасидан аниқлик киритиш мақсадида туман солиқ инспекцияси бўлимига мурожаат қилишди. Сўнг туман ҳокимиятига боришди, бироқ ҳоким ўринбосари, матбуот котиби Абдурашид ҳоким билан ҳозир учрашолмасликларини айтди. Улар туман ҳокимига мазкур ҳолат юзасидан аризани топширишди...\nСаъй-ҳаракатлар самарасиз кетмади. Туман солиқ инспекцияси захирадаги бўш ер контуридан “Махмарайимбобо” фермер хўжалиги ноқонуний равишда фойдаланиб келаётгани, фақатгина ўзигагина тегишли ҳудуд учун солиқ тўлаб, қўшимча ер учун ҳеч қандай солиқ тўловини амалга оширмаганлигини аниқлади. Сурхондарё вилоят ер ресурслари ва Давлат кадастри бошқармаси Узун туман бўлими раҳбари Н.Қорақулов мурожаат юзасидан захирадаги бўш ер контурларини тендерга қўйганлигини хат орқали билдирди. Шу билан бирга, ишчи гуруҳ вилоят ва туман прокуратурасига мазкур ҳолат юзасидан ёзма мурожаат қилди...\nДунёни сув босса, ўрдакка не ғам, дейишади машойихлар. Нафақат узунлик мутасаддилар, балки вилоятнинг казо-казолари ҳали-ҳануз таниш-билишчилик, қариндош-уруғнинг мушкулини осон қилиш, ўрни келганда, коррупция орқали иш битириш пайида юришади, чоғи. Негаки, оиласини боқаман, ишсиз юрган қишлоқдошлари учун иш ўринларини яратиш ҳақидаги қайғураётган Бобомуроднинг ҳаракатлари жавобсиз қолиб кетмоқда. Жамоат бирлашманинг вилоят ва туман прокурорига қилган мурожаатларига ҳам ҳануз жавоб хати келмади. Вақт ҳакам дейишади. Биз эса ҳамон юқори ташкилот раҳбарларининг жавобларини кутмоқдамиз. Муҳими, сурхонлик бир тадбиркорнинг мушкули осон бўлса...\nAdmin. Жойлаштирган санаси: 29-09-2020, 12:13\nАсосий сахифа » Таҳлилий мақолалар » Адолат истаб ёхуд мутасаддилар лоқайдлиги қачон тугайди?


ОАВ: Франция дунёнинг йирик иқтисодиётлари рейтингида Британияни ортда қолдирди\n12:43 / 07.07.2016\nФранция Brexit қароридан сўнг, Буюк Британия миллий валютасининг қадрсизланиши ортидан, дунёнинг энг йирик иқтисодиётлари рейтингида Бирлашган Қиролликдан ўзиб, бешинчи ўринга кўтарилиб олди, деб хабар қилмоқда Рейтер агентлиги ўз ҳисоб-китобларига таянган ҳолда.\nАгентликнинг қайд этишича, дунёнинг энг йирик иқтисодиётлари рейтинги, мамлакатлар миллий валютасининг ҳисобот давридаги ўртача курси асосида ишлаб чиқилади. Буюк Британияда 23 июнь куни бўлиб ўтган референдумдан сўнг, мамлакат фуқаролари Бирлашган қиролликнинг ЕИ таркибидан чиқишини маъқуллаган. Бу эса, фунт-стерлингнинг қадрсизланишига олиб келган. Шунга кўра, Франция миллий валютасининг алмашув курсига кўра, Британияни иқтисодиёти ҳажми бўйича осонгина ортда қолдирган.\nХВЖнинг сўнгги маълумотларига кўра, Буюк Британиянинг 2015 йилги ЯИМ ҳажми 1,864 триллион фунт стерлингни ташкил этган. Британия фунти 5 июнь кунги савдоларда 1,17 еврогача пасайган. 2015 йили Британия ЯИМ 2,172 триллион еврога тенг бўлгани эътиборга олинса, Бирлашган қироллик 2,182 трлн еврони ташкил этган Франция ЯИМ ҳажмидан ортда қолади.\nБуюк Британия ва Франция бундан аввал ҳам жаҳоннинг йирик иқтисодиётлари рейтингидаги ўринларини бир неча бор алмашган. Хусусан, 1997 йили бу борада Францияни ортда қолдирган Британия 2008 йилги молиявий инқирозда унга ўрнини бўшатиб берган эди. Аммо, 2014 йилда яна бешинчи ўринга кўтарилиб олганди.\nЖаҳон банки маълумотларига кўра, 2015 йилда дунёнинг энг йирик иқтисодиётлари рўйхатида АҚШ биринчи, Хитой иккинчи, Япония учинчи ва Германия тўртинчи ўринни эгаллаган эди.


ИнтерФУТБОЛ :: Кларенс Зеедорф: «Ишлаш имконини беришса, натижа бошқача бўлади»\nКларенс Зеедорф: «Ишлаш имконини беришса, натижа бошқача бўлади»\n«Аякс», «Реал» ва «Милан» клублари сафида Чемпионлар Лигасида зафар қучган Кларенс Зеедорф кейинчалик мураббийлик йўлини танлади. Бироқ бу борада ҳозирча омади чопмади.\nМураббийлик футболини «Милан»да бошлаган Зеедорф кейинчалик Хитойда ишлади. Ўтган мавсум «Депортиво» билан мавсум охиригача шартнома имзолаганди. Аммо жамоани элитада сақлаб қола билмади.\nНатижада «Депортиво» раҳбарияти у билан янги шартнома тузишни истамади. Яқинда Зеедорф хорижлик ҳамкасбларимизга интервью берди.\n- Футбол ўйнаб юрганингизда мураббий бўлиш ҳақида ўйлаганмисиз?\n- Ҳа. Менда ҳамиша ғоялар кўп бўларди. Мураббийларим эса улар билан бўлишишимга рухсат беришарди. Албатта, ўшанда сўнгги қарорни ўзим қабул қилмаганман. Лекин айнан ўша дамлар мураббийлик фаолиятимни бошлашимга туртки бўлган.\nФутбол ўйнардим ва мени кўп нарсалар қизиқтирарди. Бирга ишлаган мураббийларим «ошхона»нинг ёнидан томоша қилишимга рухсат беришарди. Ҳозирда бу менга асқотмоқда. Мураббий бўлганимдан кейин ўзимни эркин ҳис қила бошладим.\n- Сизнинг ишга бўлган муносабатингиз изланишга ўхшайди. Ҳозиргача ўзингиз учун идеал бўлган жамоани топа олмадингиз. Аммо изланишда давом этяпсиз.\n- Мен сабрли инсонман. Аммо атрофдагилар ундай эмас. Ўзингизни кўрсатиш учун ҳар қандай имкониятдан фойдаланишингиз керак. «Милан»ни бошқариш омадим эди. Лекин бу жараён қандай якунланганини барча билади.\nНатижа ва ўйин қониқарсиз бўлган. Агар ишлашимга имконият яратиб беришганида, ҳаммаси бошқача бўларди. Шундан сўнг вариантлар кам бўлди. Сиз ҳеч нима қила олмайсиз. «Мураббийлик бозори» шундай ишлайди. Бу системага кўникишга мажбурмиз. Ҳозир мавсумни бошлашим мумкин бўлган жамоа қидиряпман.\n- Демак, айни пайт иш қидиряпсиз.\n- Ҳа. Ҳозир кўплаб мураббийлар ишсиз юришибди. «Депортиво»ни қабул қилишимга сабаб, эътиборга тушишни истагандим. Ана шу тўрт ойдан кейин менга қўнғироқлар кўпайиб кетди. «Депортиво»дан олдин ундай эмасди.\n- Зидан уч марта Чемпионлар Лигасида зафар қучди. Айтишларича, у ажойиб тактик бўлиш билан бирга яхши мотиватор ҳам экан. Жамоада юлдузлар шунчалик кўп бўлса, уларни руҳан тайёрлаш муҳимми?\n- Психология ҳар қандай вазиятда муҳим роль ўйнайди. Зидан ҳақида бир нима дея олмайман. Чунки унинг ишини ҳар кун кузатмаганман. Лекин Зизунинг жамоаси бирдамлик билан ҳаракат қилганидан ҳайрон қолдим. Бу - мураббийнинг иши.\n«Реал»да ишлаш қийин бўлсада, Зидан уддалади. Чунки Мадриддагилар сабрсиз ва талабчанлар. Айнан у сабабли клублар мураббийларнинг тажрибаси ҳақида гапириш шунчаки вақт ўтказиш эканлигини тушуниб етишади.\nТажрибасиз Зидан барчасини уддалади. Ундан олдин ишлаган Бенитес эса катта тажрибага эга бўлишига қарамай, ҳеч нима қила олмади.\n- Сиз кучли клубларда ҳақиқий чемпионлар билан ўйнагансиз. Мураббий сифатида бу сизга нима берди?\n- Ғалаба қозониш учун қандай муҳит яратиш кераклигини ўргандим. «Ғалаба» сўзи футболдаги энг муҳимларидан биридир. Ғалаба ўзи нима? Унга эришиш учун нима қилиш керак?\nҲамма ғалаба қозонишни истайди: сиз ҳам, рақибингиз ҳам. Бу футболчиларнинг иши. Лекин мен мураббий сифатида уларни руҳлантиришим керак.\n- «Депортиво»да асосий эътиборингизни жисмоний тайёргарликка қаратдингиз. Замонавий футболда жисмоний тайёргарликнинг аҳамияти қандай?\n- Олдинлари футбол фақат жисмоний тайёргарликдан иборат эди. Ҳозир спорт анча ривожланди. Илмий изланишлар орқали тайёргарлик жараёни ажойиб кўринишга келди.\nШуни айтишим мумкинки, сиз руҳан тайёр бўлмасангиз, ҳеч қандай жисмоний ҳолат ёрдам бермайди. Кучли бўлиш учун ўз имкониятингиз даражасидан чиқишингиз талаб этилади. Менинг машғулотларим интенсив. Бу эса кўпчиликка маъқул келмайди. Лекин ўсишда ёрдам бериши аниқ.\n- Балотелли билан бирга ишлаганингизда, у камроқ фол ишлатадиган ва камроқ огоҳлантириладиган бўлди. Бу ўзаро суҳбатлар натижасими?\n- Бундай суҳбатлар ўта муҳим. Агар футболчи билан яхши алоқа ўрнатсангиз, янада яхши бўлишига ёрдам берасиз. Мен ўз футболчиларимни яқиндан билишни истайман. Балотелли билан бирга вақт ўтказишимизга тўғри келди. Якунда натижага эришдик.\n- Ҳар бир футболчига алоҳида эътибор бериш керакми?\n- Шундай бўлиши мақсадга мувофиқ. Чунки ҳамма бир хил эмас.\n- Гвардиоланинг «Барселона»да пайдо бўлиши ҳаммасини ўзгартириб юборди. Унинг футболини идеал деб ҳисоблашади. Аксарият мураббийлар Пепнинг ғояларига ўралашиб қолишмаяптими?\n- Мураббийлик методларини шунчаки кўчириб бўлмайди. Кўчирма ҳамиша оргиналидан паст бўлади. Иккинчидан, Гвардиола футболи учун жаҳоннинг энг яхши футболчиларини жамлаш керак.\nБу ҳам доим ғалабага олиб келмайди. Акс ҳолда, Пеп Чемпионлар Лигасида ҳар йили ғалаба қозонарди. Лекин Гвардиола ўз ғояларига ишонади ва уни ҳар бир жамоада ишлатади.\n- Сизнинг даврингиздаги футбол билан ҳозиргисининг фарқи нимада?\n- Ҳар бир даврнинг ўз устунлиги бор.\n- «Милан» ва «Реал» сафида ўйнаб, ўзингизни жаҳоннинг энг кучли футболчиларидан бири ҳисоблармидингиз?\n- Шундай вазиятлар ҳам бўлган. 2004-2008 йиллар оралиғида энг юқори даражамга чиққанман. Ўшанда ўйин тақдирини якка ҳолда ҳал қилишим мумкин эди.


Ал-Қоида Россияда терактлар уюштираётгани айтилмоқда\nАл-Қоиданинг Сомалидаги тармоғи ҳарбий машқларидан шу йил 17 февралда олинган сурат.\nРус махсус хизматлари Ал-Қоида Ўзбекистон ва Тожикистондан бораётган меҳнат муҳожирлари қиёфасида Россияга жанггарилар гуруҳини жўнатишга ҳозирлик кўраётгани ҳақидаги маълумотни қўлга киритганини айтмоқда.\nБу ҳақда Россия Федерал хавфсизлик хизмати бошқармасидаги манбага таяниб CA-News нашрининг ёзишича, Ал-Қоиданинг бу минтақадаги тармоқлари Россияда бир неча террорчилик амалиётини содир этиш ва шу билан Шимолий Кавказдаги жанггариларга қарши олиб борилган амалиётлар учун рус махсус хизматларидан ўч олишни ният қилмоқда.\nРоссия махсус хизмати Ал-Қоида бу амалиётлар учун сафарбар қилинган жанггариларни Ўзбекистон ва Тожикистондан бораётган меҳнат муҳожири қиёфасида Россияга олиб киришни режалаётганини айтмоқда.\nҲозир Москва полицияси хавфсизликни сақлаш чора-тадбирларини кучайтиргани хабар қилинмоқда.\nОзодлик мухбири бу ҳақдаги маълумотларга ойдинлик киритишини сўраб мурожаат қилганида, бу хабарларни инкор қилмаган Москва шаҳри ва вилояти ички ишлар бошқармалари матбуот хизматлари маълумот беришдан бош тортди.


Top Gear кўрсатувининг собиқ бошловчиси Жереми Кларксон уч йилга қамалиши мумкин\nБуюк Британиянинг автомобиллар ҳақидаги Top Gear телекўрсатувининг собиқ бошловчиси Жереми Кларксон уч йилга озодликдан маҳрум қилиниши мумкин. Бунга Аргентина суди кўрсатувни суратга олиш пайтида сохта автомобиллар рақамидан фойдаланилганлик бўйича олиб бораётган тергов иши сабаб бўлмоқда.\nГап шундаки, Кларксон жамоаси 2014 йилда кўрсатувнинг навбатдаги сериясини суратга олиш давомида Аргентинада H982 FKL рақамига эга Porsche автомобилини синовдан ўтказган. Бу рақамлар ва ҳарфлардан тузилган рақамдаги ёзув Аргентина ҳукумати ва маҳаллий аҳоли ғазабини келтирди, чунки ундаги ёзув (928 ёзуви 1982 йилга, FKL (Folklend) Фолклендга ишора) 1982 йилда Аргентина ва Буюк Британия ўртасида Фолкленд оролларига эгалик қилиш учун олиб борилган Фолкленд уруши деб аталган қуролли ихтилофга бевосита ишорадир. Ўшанда 600 дан кўпроқ ҳарбийсини йўқотган ҳолда Аргентина мағлуб бўлган ва ороллар устидан назоратни қўлдан бой берган.\nКларксон суратга олиш гуруҳи тўхтаган Ушуая шаҳрида маҳаллий аҳоли ва ўша уруш фахрийлари гуруҳга тегишли бўлган автомобилларга тош ота бошлашган ҳамда Кларксонни жазолаш билан таҳдид қилишган. Оқибатда кўрсатув ижодкорлари шошилинч тарзда полиция ҳамроҳлигида Аргентинадан Чилига кетишларига тўғри келган. Аргентинанинг Буюк Британиядаги элчиси Алисия Кастро кўрсатув эфирга узатиладиган BBC телекорпорацияси директори Дэнни Коэндан кечирим сўрашни талаб қилган, бироқ у буни бажаришдан бош тортган.


Ушбу психологик тест сизнинг сирли шахсиятингизни юзага чиқаради. Синаб кўринг! - Zamin.uz\nУшбу психологик тест сизнинг сирли шахсиятингизни юзага чиқаради. Синаб кўринг!\nБиз биламизки, кўплаб психологик тестлар инсон шахсиятини яхшироқ англаб етишига ёрдам беради. Бугунги ушбу мақоламизда сиз ўзингизнинг чуқур сирларингизни билиб олишингиз мумкин.\nКўриб турганингиздек, сизнинг эътиборингизга 4 та бир хил ой ва денгиз тасвири тақдим этилган. Лекин улар турлича кўринишдадир. Расмларга диққат билан қараб, улардан бирини танланг ва ўзингиз ҳақингизда кўпроқ маълумотга эга бўлинг!\nAгар сиз 1-рақамли расмни танлаган бўлсангиз, демак сиз креатив инсонсиз. Сизнинг орзуларингиз катта ва мақсадингиз йўлида ҳар қандай қийинчиликларни енгиб ўтасиз. Сиз кимдир билан дўст тутинмоқчи бўлсангиз, у билан абадий дўст бўлиб қолишни хоҳлайсиз.\nAгар сиз 2-рақамли расмни танлаган бўлсангиз, демак сиз кучли шахсиятга эга инсонсиз. Сиз доимо ўзингизни бахтли ҳис қилишни хоҳлайсиз. Қолаверса, узоқ муддат давомида ўз одатларингиздан воз кечмайсиз. Сиз одатда ўзгаришларни хуш кўрмайсиз.\nAгар сиз 3-рақамли расмни танлаган бўлсангиз, демак сиз ақл-заковатга бой инсонсиз. Сиз шижоатлисиз. Шунингдек, сизда кучли ички сезиш қобилияти бор. Кўп дўстларингиз бўлишига қарамай, ҳамма ишни фақат ўзингиз қилишни хуш кўрасиз.\nAгар сиз 4-рақамли расмни танлаган бўлсангиз, демак сиз сокин ва сабрли шахссиз. Ҳамма нарсани хотиржамлик билан ҳал қилишни афзал кўрасиз. Қолаверса, сиз энергияга бой инсонсиз ва ҳар қандай хавфли спорт тури билан шуғулланишга шай бўлиб турасиз. “Замин” янгиликларини “Youtube”да кузатиб боринг\nТушда ой тасвирини кўриш нимани англатади?\n24-07-2020, 07:55, Ҳаёт тарзи\n25-07-2020, 18:15, Ҳаёт тарзи\nСуръатда кўрган биринчи нарса сизнинг характерингизни очиб беришига ишонасизми? Унда синаб кўринг!\n23-07-2020, 08:20, Ҳаёт тарзи


Саудия Арабистонининг Хубар шаҳрида қуролли гуруҳ томонидан гаровга олинган 50 киши бугун махсус хизматлар томонидан озод этилди.\nКеча қуролли гуруҳ бир неча ғарб нефт компаниялари жойлашган бинони ишғол этиб, 10 кишини ўлдирган ва қолган одамларни гаровга олган эди. Гаровга олинганлар орасида чет элликлар ҳам бор эди.\nБу амалиёт учун масъулиятни “Ал-Қайда” билан тиғиз алоқада бўлган “Ал-Қудс жамоаси” қуролли гуруҳи ўз зиммасига олди.\nСаудия Арабистони шаҳзодаси Абдулла бин Абдулазиз мамлакат телевиденияси орқали чиқиш қилиб, бу воқе ҳақида шундай деди:\n“Бундай воқеанинг бошқа такрорланмаслиги Саудия халқи ва Саудия Арабистонида яшаётган бошқа халқлар манфаатидадир. Исломга алоқадор бирон бир одам ёки инсонпарварлик тушунчаларидан хабардор бирон-бир шахс воқеани содир этган шахсларни хеч қачон кечира олмайди”.\nБу Саудия Арабистони шахзодаси Абдулла бин Абдулазиз эди.


Буйруқ №282.Тиббиёт муассасалари типлари ва ихтисослик турлари бўйича тиббий фаолият ҳажмига талаблар тўғрисидаги низомни тасдиқлаш ҳақида\nБуйруқ №282.Тиббиёт муассасалари типлари ва ихтисослик турлари бўйича тиббий фаолият ҳажмига талаблар тўғрисидаги низомни тасдиқлаш ҳақида Бош сахифа\nТиббиёт муассасалари типлари ва ихтисослик турлари бўйича тиббий фаолият ҳажмига талаблар тўғрисидаги низомни тасдиқлаш ҳақида\n(Ўзбекистон Республикаси қонун ҳужжатлари тўплами, 2012 й., 45-сон, 518-модда)\n[Ўзбекистон Республикаси Адлия вазирлиги томонидан 2012 йил 2 ноябрда рўйхатдан ўтказилди, рўйхат рақами 2399]\nЎзбекистон Республикаси Вазирлар Маҳкамасининг 2012 йил 29 мартдаги 92-сон «Тиббий фаолиятни лицензиялаш тартибини такомиллаштириш тўғрисида»ги қарорига (Ўзбекистон Республикаси қонун ҳужжатлари тўплами, 2012 й., 13-сон, 146-модда) мувофиқ буюраман:\n1. Тиббиёт муассасалари типлари ва ихтисослик турлари бўйича тиббий фаолият ҳажмига талаблар тўғрисидаги низом иловага мувофиқ тасдиқлансин.\nЎзбекистон Республикаси соғлиқни сақлаш вазирининг 2012 йил 3 октябрдаги 282-сон буйруғига\nТиббиёт муассасалари типлари ва ихтисослик турлари бўйича тиббий фаолият ҳажмига талаблар тўғрисидаги\nМазкур Низом Вазирлар Маҳкамасининг 2012 йил 29 мартдаги 92-сон қарори (Ўзбекистон Республикаси қонун ҳужжатлари тўплами, 2012 йил, 13-сон, 146-модда) билан тасдиқланган Тиббий фаолиятни лицензиялаш тўғрисидаги низомнинг 3-бандига мувофиқ тиббиёт муассасалари типлари ва ихтисослик турлари бўйича тиббий фаолият ҳажмига қўйиладиган талабларни белгилайди.\n1. Мазкур Низом талаблари лицензия асосида тиббий фаолиятни амалга оширадиган тиббиёт муассасаларига (бундан буён матнда тиббиёт муассасалари деб юритилади) татбиқ этилади.\n2. Тиббиёт муассасалари мазкур Низомда белгиланган тиббиёт муассасалари типларига ва ихтисослик турлари бўйича тиббий фаолият ҳажмига мувофиқ тиббий фаолиятни амалга оширади.\nII боб. Тиббиёт муассасалари типларига қўйиладиган талаблар\n3. Тиббиёт муассасалари қуйидаги типларда тиббий фаолиятни амалга оширади:\nтез тиббий ёрдам муассасаси — беморларга кечиктириб бўлмайдиган тиббий ёрдамни кўрсатадиган, шунингдек бемор (мурда)ларни транспортировка қиладиган тиббиёт муассасаси;\nамбулатория муассасаси — беморларни тиббиёт муассасасига жойлаштирмасдан қатнов асосида ёки уларнинг уйларида (амбулатор шароитда) даволанишини таъминлайдиган тиббиёт муассасаси;\nстационар муассаса — беморларни доимий равишда тиббиёт ходимлари назоратида бўлишига шароит яратиш мақсадида уларнинг ётиб даволанишини таъминлайдиган тиббиёт муассасаси;\nдезинфекция (дезинфектология) муассасаси — дезинфекция, дезинсекция ва дератизация воситалари орқали инсон касалланишига сабаб бўлган омилларни, уларнинг ташувчисини ёки табиий резервуарлари ҳисобланган атроф-муҳитда мавжуд бўлган патоген биологик объектларни йўқ қилишга қаратилган фаолиятни амалга оширадиган тиббиёт муассасаси.\n4. Стационар типда тиббий фаолиятни амалга оширадиган тиббиёт муассасаси амбулатор шароитида ҳам тиббий фаолиятни амалга ошириши мумкин.\n5. Тиббиёт муассасалари типлари ўз ихтисосликларидан келиб чиқиб қуйидаги тиббий фаолиятлардан бири ёки бир нечтасини амалга оширади:\nтез тиббий ёрдам – беморларга кечиктириб бўлмайдиган ҳолатларда кўрсатиладиган тиббий ёрдам, шунингдек бемор (мурда)ларни транспортировка қилиш;\nпрофилактика — инсон саломатлигини мустаҳкамлаш, касалланишини олдини олиш ва уни келиб чиқиш сабабларини бартараф этишга қаратилган чора-тадбирлар;\nмаслаҳат бериш — касалликларни профилактика қилиш ва даволаш мақсадида мутахассис врач томонидан бериладиган кўрсатма;\nдиагностика — инсон саломатлиги ҳолатини тиббий текширувлар ўтказиш орқали аниқлашга қаратилган чора-тадбирлар;\nдаволаш — инсон саломатлигини яхшилаш ёки тиклашга қаратилган тиббий муолажа (аралашув). Бунда даволаш операциясиз (консерватив) йўл билан ёки операция (оператив) қилиш йўли билан амалга оширилади.\nIII боб. Тиббиёт муассасаларининг ихтисослик турлари бўйича тиббий фаолияти ҳажмига қўйиладиган талаблар\n6. Тиббиёт муассасалари тез тиббий ёрдам, профилактика, маслаҳат бериш, диагностика ва операциясиз (консерватив) даволаш асосида, шунингдек мазкур Низом иловасида келтирилган Тиббиёт муассасаларида тиббий фаолиятнинг ихтисослик турлари бўйича амалга оширилиши мумкин бўлган операцияли (оператив) даволашлар рўйхати асосида ўз ихтисослик турлари бўйича тиббий фаолият ҳажмини амалга оширади, мазкур Низомнинг 7-банди бундан мустасно.\n7. Тиббиёт муассасалари томонидан қуйидаги тиббий фаолиятларни амалга ошириш тақиқланади:\nбактериологик текширувлар ўтказиш;\nўткир заҳарланишни даволаш;\nкелиб чиқиши криминал хусусиятга эга бўлган жароҳатларни даволаш;\nтаносил касалликни даволаш;\nсил касаллигини даволаш;\nОИВ/ОИТС диагностикаси ва уни даволаш;\nшошилинч эпидемиологик чоралар кўришни талаб этадиган юқумлик касалликларни даволаш;\nўта хавфли ва карантин касалликларни даволаш;\nаниқланган хавфли онкологик касалликларни даволаш;\nқон донорлигини ташкил этиш, қонни, унинг компонентлари ва препаратларини тайёрлаш ва қайта ишлаш;\nбарча турдаги тиббий экспертизаларни ўтказиш, шу жумладан санитар-гигиеник, токсикологик, микробиологик, эпидемиологик, генетик ва меҳнатга вақтинча лаёқатсизлик экспертизаларини ўтказиш;\nтуғруқни қабул қилиш ва ҳомиладорлик кечишини тўхтатиш (аборт қилиш);\nтўқима ва аъзолар трансплантацияси, шунингдек уларни тайёрлаш;\nинфекция ўчоқларида барча турдаги дезинфекция чораларини олиб бориш.\n8. Мазкур Низомнинг 7-банди учинчи ва тўртинчи хатбошиларида кўрсатиб ўтилган тиббий фаолиятларни тиббиёт муассасаларида амалга ошириш фақатгина инсон ҳаётига хавф туғдирувчи ҳолатларда беморга шошилинч тиббий ёрдам кўрсатиш мақсадида рухсат этилади. Бунда келиб чиқиши криминал хусусиятга эга бўлган жароҳатларни даволаш юзасидан мурожаат қилинганда тиббиёт муассасалари зудлик билан ички ишлар органларига хабар беришлари шарт.\n9. Мазкур Низом талабларини бузганликда айбдор бўлган шахслар қонун ҳужжатларида белгиланган тартибда жавобгар бўлади.\n10. Мазкур Низом Ўзбекистон Республикаси Савдо-саноат палатаси билан келишилган.\nТиббиёт муассасалари типлари ва ихтисослик турлари бўйича тиббий фаолият ҳажмига талаблар тўғрисидаги низомга\nТиббиёт муассасаларида тиббий фаолиятнинг ихтисослик турлари бўйича амалга оширилиши мумкин бўлган операцияли (оператив) даволашлар\n1. Тиббий фаолиятнинг умумий хирургия (кичик амбулатор хирургия) ихтисослик тури бўйича:\nюмшоқ тўқималардаги хавфсиз ўсмаларни олиб ташлаш;\nплевра бўшлиғини пункцияси;\nплевра бўшлиғини дренажлаш;\nқорин бўшлиғини пункцияси;\nоддий чурраларда чурраларни кесиш;\nкуйган яраларга хирургик ишлов бериш;\nяраларга бирламчи хирургик ишлов бериш;\nмаститни кесиб очиш;\nпанариций ва паронихийларни кесиб очиш;\nабсцессларни кесиб очиш;\nюмшоқ тўқима флегмоналарини кесиб очиш;\nтурли жойдаги фурункул ва карбункулларни кесиб очиш;\nгеморройда, анал ёриқларида, ўткир парапроктитда, тўғри ичак оқмасида, анал йўли полипларида, перианал соҳаси кисталарида, эпителиал-думғаза йўлларида, перианал соҳаси ўткир учли кондиломаларида операцияли муолажалар (аралашувлар).\n2. Тиббий фаолиятнинг колопроктология (кичик операцияли колопроктология) ихтисослик тури бўйича геморройда, анал ёриқларида, ўткир парапроктитда, тўғри ичак оқмасида, анал йўли полипларида, перианал соҳаси кисталарида, эпителиал-думғаза йўлларида, перианал соҳаси ўткир учли кондиломаларида операцияли аралашувлар.\n3. Тиббий фаолиятнинг урология (кичик операцияли урология) ихтисослик тури бўйича:\nмояк истисқоси операцияси;\nкрипторхизмни бартараф этиш операцияси;\nмояк, мояк қўшимчаси ва тухумдон йўли кисталарини олиб ташлаш;\nуретра ташқи тешигининг полипини кесиб олиш ёки куйдириш;\nцистостомик дренажни алмаштириш;\nэндоурологик операцияли муолажалар (аралашувлар).\n4. Тиббий фаолиятнинг оториноларингология (ЛОР органларнинг мураккаб туғма нуқсонларини бартараф этишга оид операциялардан ташқари) ихтисослик тури бўйича:\nқулоқдаги радикал операция;\nЛОР органлари абцессларини очиш;\nхоанал полипини олиб ташлаш;\nқонаётган полипни олиб ташлаш;\nполипни олиб ташлаш;\nхиқилдоқ папилломасини олиб ташлаш;\nЛОР органлари аъзоларида эндоскопик операциялар.\n5. Тиббий фаолиятнинг офтальмология ихтисослик тури бўйича:\nинтраокуляр линза (ИОЛ)ни имплантациялаш ва имплантацияламасдан катарактани экстракапсуляр экстракцияси;\nИОЛ имплантацияси билан катарактанинг факоэмульсификацияси (ФЭГ);\nИОЛ имплантацияси билан катарактанинг тоннель экстракцияси (ТЭК);\nИОЛни имплантациялаш ва имплантацияламасдан катарактани интракапсуляр экстракцияси;\nИОЛни иккиламчи имплантацияси;\nпластикали ва пластикасиз птеригиумэктомия;\nқовоқдаги операциялар (бурилиб қолганда, тескари бўлиб қолганда, птозда, блефарохалязда ва нуқсонларда);\nқовоқдаги пластик операциялар;\nтўр пардаси кўчишидаги операция (циркляж, склерани локал пломбалаш);\nкўз ёши йўлларидаги операция;\nконъюнктива ва қовоқдаги хавфсиз ўсмаларни олиб ташлаш (папилломалар, кистлар ва халязионалар);\nвазореконструктив ва реваскуллизирловчи операциялар;\nшох парда ва конъюктивада юзаки жойлашган ёт жисмларни олиб ташлаш;\nтўр парданинг переферик, паравазал ва чекланган панретинал лазеркоагуляцияси;\nфоторефракцион кератотомия (ФРК);\n6. Тиббий фаолиятнинг пластик хирургия ихтисослик тури бўйича:\nюзаки жойлашган ёт жисмларни олиб ташлаш;\nжароҳатланган терини кесиб олиб ташлаш;\nжароҳатни беркитиш учун тери пластикаси;\nяраларни ёпиш учун тери пластикаси;\nатеромани олиб ташлаш;\nтери ва териости ёғ клетчаткасининг ҳавфсиз ўсмаларини олиб ташлаш;\nчандиқларни кесиб олиб ташлаш;\nбошдаги тук (соч)ларни трансплантацияси;\nэнгак, чакка, пешона, бўйин соҳасидаги пластик операциялар (маҳаллий анестизия орқали);\nюқори лаб коррекцияси;\nюқори қовоқ пластикаси;\nпастки қовоқ пластикаси;\nсингапури коррекцияси (турғун бурма);\nтери тўқимасининг лазерли деструкцияси;\nтелеангиоэктазиянинг лазерли коагуляцияси;\nтери чандиқларида механик тери ҳосил қилиш;\nчандиқларда лазерли тери ҳосил қилиш;\nилгари қилинган косметик операциялар коррекцияси;\nтананинг алоҳида қисмларини маҳаллий анестизия орқали липосакция қилиш;\nюмшоқ тўқималарга сунъий тўлдирувчиларни киритиш орқали шаклни коррекция қилиш;\nгемиопластика (кичик ва катта жинсий лаблар коррекцияси);\nюзни ёшартиришнинг кам инвазивли усуллари;\n«aptos» иплари операцияси;\nажин ва лаблар шаклини биополимерлар билан коррекция қилиш;\n7. Тиббий фаолиятнинг хирургик стоматология ихтисослик тури бўйича:\nсут ва доимий тишларни олиб ташлаш;\nтиш илдизлари юқори қисмининг резекцияси;\nолиб ташланган тиш ўрни кюретажи;\nжароҳатларга бирламчи хирургик ишлов бериш; юз нерви невралгиясида блокада қилиш;\nюз нерви невралгиясида блокада қилиш;\nмайда ўсмасимон шишларни олиб ташлаш;\nтил ва лаб юганини кесиб олиш;\nтиш олиб ташлангандан сўнг перфорацияда гаймор бўшлиғи тубидаги чуқурчани тикиш.\nҲужжат рақами: № 282\nҚабул қилиниш санаси: 03.11.2012


Президент қарорининг ижроси «Ҳукумат соати»да муҳокама қилинди\n06.09.2018 Чоп этиш учун\nЖорий йилнинг 6 сентябрь куни Олий Мажлис Қонунчилик палатаси фаолиятида таркиб топган янги анъанага мувофиқ «Ўзбекистон Республикаси Олий Мажлиси Қонунчилик палатасининг Регламенти тўғрисида»ги ҳамда «Парламент назорати тўғрисида»ги Ўзбекистон Республикаси Қонунларига асосан «Ҳукумат соати» ўтказилди.\nДепутатларнинг ҳудудларни ижтимоий-иқтисодий ривожлантириш, иқтисодиёт тармоқлари ва ижтимоий соҳа аҳволини ўрганиш юзасидан олиб борган ишлари ҳамда жойларда аҳоли томонидан кўтарилган масалалардан келиб чиқиб, қуйи палатадаги депутатлар бирлашмалари таклифларига кўра, «Ҳукумат соати»да кўриб чиқиш учун Ўзбекистон Республикаси Президентининг 2017 йил 21 апрелдаги «2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида»ги қарорининг жойлардаги ижроси ҳақида»ги масала киритилди.\nМазкур масала юзасидан депутатлар саволларига атрофлича жавоб бериш учун Ўзбекистон Республикаси Экология ва атроф-муҳитни муҳофаза қилиш давлат қўмитасининг мутасадди раҳбарлари таклиф этилди.\n“Ҳукумат соати”да таъкидланганидек, давлатимиз раҳбарининг мазкур қарори ижроси доирасида қўмитанинг ҳудудий органлари ҳузурида 13 та “Тоза ҳудуд” давлат унитар корхонаси ва уларнинг 172 та туман (шаҳар) филиаллари ташкил этилди.\nТуман ва шаҳар ободонлаштириш бошқармалари тасарруфида бўлган 1 403 та махсус техника, 1 102 та чиқинди йиғиш майдончаси, 6 131 та чиқинди контейнери ва 160 та полигон “Тоза ҳудуд” корхоналари балансига ўтказиб берилди. Натижада республика бўйича 5 мингдан ортиқ янги иш ўринлари яратилди. 2018 йил якунига қадар яна қўшимча 608 та иш ўрни ташкил қилинади.\nДепутатлар таъкидлаб ўтганидек, ана шу ижобий ишлар баробарида ўз ечимини кутаётган камчилик ва муаммоли масалалар ҳам мавжуд. Уларни бартараф этиш борасида мамлакатимиз Президентининг 2018 йил 18 майдаги «Маиший чиқиндилар билан боғлиқ ишларни амалга ошириш тизимини янада такомиллаштириш чора-тадбирлари тўғрисида»ги қарори муҳим қадам бўлди.\nМазкур ҳужжат билан 2019-2021 йилларда “Тоза ҳудуд” ДУКларнинг моддий–техник базасини янада мустаҳкамлаш мақсадида давлат бюджети маблағлари ҳисобидан молиялаштирилиши кўзда тутилган бир қатор манзилли дастурлар тасдиқланди. Уларга мувофиқ, 3 623 дона маиший чиқинди контейнери ва 732 дона махсус техника харид қилиш, шунингдек, чиқинди йиғишга мўлжалланган 644 та янги намунавий майдончани қуриш, қаттиқ маиший чиқиндилар учун мўлжалланган 143 та полигонни тартибга келтириш кўзда тутилган.\nЎзбекистон Республикаси Экология ва атроф-муҳитни муҳофаза қилиш давлат қўмитаси раиси мамлакатимиз Президенти қарорининг ижроси юзасидан берган ахборотидан сўнг депутатларнинг қатор бошқа саволларига жавоблар қайтарди.\nХусусан, депутатлар бугунги кунда «Тоза ҳудуд» ДУК туман (шаҳар) филиалида зарур техникалар етишмаётгани, қўшимча равишда қаттиқ ва суюқ маиший чиқиндиларни олиб чиқувчи, чиқинди юклаш ва текислаш техникаларига эҳтиёж мавжудлиги, шартномалар ва чиқиндиларни олиб чиқиб кетиш графиклари, махсус автотранспорт воситаларининг бир тумандан иккинчисига чиқиндиларни ташиш учун сафарбар қилиниши, ёқилғи-мойлаш маҳсулотлари билан етарли даражада таъминлангани билан қизиқдилар.\nЖойлардаги ўрганишлар чиқиндиларни тўплаш ва олиб чиқиб кетиш бўйича кўрсатилаётган хизматлар учун тарифлар ҳар туманда ҳар хил эканини кўрсатаётгани қайд этилди. Депутатлар ушбу тарифларни белгилаш бўйича ягона ёндашувни ишлаб чиқиш масаласига ҳам эътибор қаратдилар.\nТадбир якунида Қонунчилик палатаси қўмиталарига мазкур соҳага оид амалдаги қонун ҳужжатларини ва ҳуқуқни қўллаш амалиётини такомиллаштириш юзасидан таклифлар ишлаб чиқиш тавсия этилди. Шу билан бирга, мазкур йўналишдаги ишлар юзасидан самарали парламент назоратини таъминлашга келишиб олинди.\nКўришлар сони: 7465


Ўшда 10 минг кишилик митинг ўтди\nЎш шаҳрининг собиқ мэри Мелис Мирзақматов 7 декбарда ўз тарафдорлари митингида нутқ сўзламоқда.\nҚирғизистон Бош вазири буйруғи билан ишдан бўшатилган Ўш шаҳар мэри Мелис Мирзақматов 7 декабрь куни ўз тарафдорлари иштирокида ўтказилган 10 минг кишилик митингда ҳокимиятни қайта ўз қўлига олишини ишонч билан билдирди.\nЎшда бугун бўлиб ўтган митингда 10 минга яқин одам иштирок этди. Уларнинг орасида 10дан ортиқ отлиқлар ҳамда айни пайтда ҳисбда қолаётган Ахматбек Келдибеков тарафдорлари ҳам бор.\nМелис Мирзақматов 2 декабрь куни коррупцияда айбланиб қамоққа олинган парламентнинг собиқ раиси Ахматбек Келдибеков тарафдорлари Ўшда уюштирган митингда сўзга чиқиб, ҳукуматни мухолифатдан ўч олишда айблагган эди. Бугунги митингда Мелис Мирзақматов ўзининг лавозимидан бўшатилишига айнан ўша митингда сўзлаган нутқи сабаб бўлганини айтди:\n-Ўтган сафар митингда гапирдинг, ҳокимятни танқид қилиб қўйдинг, бизнинг ўғрилигимизни фош қилиб қўйдинг, деган бахона билан мени ишдан бўшатишди. Сабаби сайлов яқинлаб қолди,- деди Мелис Мирзакматов.\nУ ўз сўзида давом этар экан, 15 кундан сўнг бўлиб ўтувчи Ўш шаҳар мэри сайловида иштирок этмоқчилигини, сайловда ўзининг “Улуттар биримдиги” партияси “Ўнугу” партияси билан биргаликда иштирок этишини айтди.\nҚирғизистон қонунчилигига кўра, Ўш шаҳар мэрини шаҳар кенгаши сайлайди. Шаҳар кенгашида эса Мирзақматовнинг “Улуттар биримдиги” партиясининг депутатлари кўпчиликни ташкил қилади.\nМелис Мирзакматов Ўш шаҳар мэри лавозимидан 5 декабр куни Қирғизистон Бош вазири Жартўра Сатибалдиев буйруғига биноан бўшатилган.\nБугун бўлиб ўтган митинг иштирокчилари амалдаги Ўш шаҳар ҳокими вазифасини бажарувчи Алимжан Байгазаковни гапиртирмадилар. Шундан сўнг Мелис Мирзакматов:\n-Менинг қоққан қозиғим ўрнида турсин, менинг сиёсатим ўзгартирилмасин, мен йўқлигимда ер сотиб юборманг, мен йўқлигимда элни сотманг, мен йўқлигимда кўприк қурилишини тўхтатиб қўйманг. У тинчликнинг, улуғ қирғиз бирлигининг кўприги бўлади. Буни буюк ҳисобланг. Хурматли Алимжан Тўпчубаевич, анави ердаги бир ручка хам нари-бери жилмасин. Келиб ўз сиёсатимни давом эттираман, деди Мелис Мирзакматов.\nҚирғизистон ҳукумати анчадан бери Мирзақматовни ҳокимиятдан четлатишга уриниб келган. Ўш шаҳрининг собиқ мэри 2010 йили этник ўзбеклар билан қирғизлар ўртасидаги хунрезликни тўхтатиш учун етарли чора кўрмаганликда айбланиб келган.\n2010 йил июн воқеаларида 400 дан ортиқ одам, асосан ўзбеклар ҳалок бўлган ва минглаб одам ўз жойларини ташлаб кетишга мажбур бўлган.\nҲукуматнинг Мирзаақматовни ишдан олиш ҳаракатлари, унинг тарафдорлари норозиликлари туфайли шу пайтгача самара бермаётганди.\nМелис Мирзақматов муддати битгани туфайли бу йилдан “шаҳар ҳокими вазифасини бажарувчи” бўлиб қолганди. “Ўш шаҳри мақоми тўғрисида”ги қонун қабул қилиниши бир неча маротаба ортга сурилиши натижасида шаҳар ҳокими сайлови муддати ҳам ноаниқ бўлиб қолаётганди. Яқинда Қирғизистон парламенти бу қонунни қабул қилиб, имзолаш учун президентга юборган.